Sonraigh an modh chun an tionchar ar ioncam a ríomh.

I milliúin EUR (go dtí an tríú deachúil)

–◻ Beidh an tionchar airgeadais seo a leanas ag an togra/tionscnamh:

Leithreasaí i milliúin EUR (go dtí an 3ú deachúil)

–◻ Éilíonn an togra/tionscnamh go gcuirfear an ionstraim sholúbthachta i bhfeidhm nó go ndéanfar athbhreithniú ar an gcreat airgeadais ilbhliantúil.

–◻ Beidh athchlárú an cheannteidil ábhartha sa chreat airgeadais ilbhliantúil ag gabháil leis an togra/tionscnamh seo.

–☑ Tá an togra/tionscnamh comhoiriúnach leis an gcreat airgeadais ilbhliantúil reatha.

Soláthrófar na hacmhainní daonna is gá le baill foirne ón Ard-Stiúrthóireacht a bhfuil bainistíocht an bhirt faoina gcúram cheana agus/nó ar athshannadh a gcúraimí laistigh den Ard-Stiúrthóireacht, mar aon le haon leithdháileadh breise a d’fhéadfaí a thabhairt don Ard-Stiúrthóireacht atá i mbun bainistíochta faoi chuimsiú an nós imeachta maidir le leithdháileadh bliantúil i bhfianaise na srianta buiséadacha.

Is é XX an réimse beartais nó an teideal buiséid lena mbaineann.

Sloinnfear an meastachán in aonaid de choibhéis lánaimseartha

–◻ Éilíonn an togra/tionscnamh go n‑úsáidfear leithreasuithe de chineál riaracháin mar a mhínítear thíos:

–☑ Ní éilíonn an togra/tionscnamh go n‑úsáidfear acmhainní daonna.

Na leithreasuithe is gá le haghaidh acmhainní daonna agus caiteachas eile de chineál riaracháin, cumhdófar iad leis na leithreasuithe sin san Ard-Stiúrthóireacht atá sannta cheana do bhainistíocht an bhirt agus/nó atá athshannta laistigh den Ard-Stiúrthóireacht, mar aon le haon leithdháileadh breise a d’fhéadfaí a thabhairt don Ard-Stiúrthóireacht atá i mbun bainistíochta faoi chuimsiú an nós imeachta maidir le leithdháileadh bliantúil i bhfianaise na srianta buiséadacha.

I milliúin EUR (go dtí an tríú deachúil)

–◻ Éilíonn an togra/tionscnamh go n‑úsáidfear leithreasuithe de chineál riaracháin mar a mhínítear thíos:

–☑ Ní éilíonn an togra/tionscnamh go n‑úsáidfear leithreasuithe de chineál riaracháin.

Leithreasaí faoi chomhair oibleagáidí i milliúin EUR (go dtí an 3ú deachúil)

–☑ Éilíonn an togra/tionscnamh go n‑úsáidfear leithreasuithe faoi chomhair oibríochtaí mar a mhínítear thíos:

–◻ Ní éilíonn an togra/tionscnamh go n‑úsáidfear leithreasuithe faoi chomhair oibríochtaí.

I milliúin EUR (go dtí an tríú deachúil)

I milliúin EUR (go dtí an tríú deachúil)

•IOMLÁN leithreasuithe de chineál riaracháin arna maoiniú as an imchlúdach le haghaidh cláir shonracha

•IOMLÁN leithreasuithe de chineál riaracháin arna maoiniú as an imchlúdach le haghaidh cláir shonracha

I milliúin EUR (go dtí an tríú deachúil)

[Ba cheart an scarbhileog ar shonraí buiséid de chineál riaracháin a úsáid leis an gcuid seo a líonadh isteach (an dara doiciméad san iarscríbhinn a ghabhann leis an ráiteas airgeadais seo) agus í a uaslódáil chuig CISNET chun críocha comhairliúcháin idirsheirbhíse]

In ord cheannteidil agus línte buiséid an chreata airgeadais ilbhliantúil.

Creat rialachais a bhunú le haghaidh gníomhaíochtaí iascaireachta shoithí iascaireachta an Aontais Eorpaigh in uiscí tríú tíortha (SFA)

In ord cheannteidil agus línte buiséid an chreata airgeadais ilbhliantúil.

Geallann an Coimisiún go mbunófar idirphlé polaitiúil agus comhordú rialta leis an Máratáin d’fhonn bainistíocht an Chomhaontaithe agus an Phrótacail a fheabhsú, agus tacaíocht an Aontais le bainistiú acmhainní inbhuanaithe a neartú. Aon íocaíocht a dhéanann an Coimisiún faoi SFPA, is faoi réir rialacha caighdeánacha agus nósanna imeachta buiséid agus airgeadais an Choimisiúin a dhéantar iad. Go háirithe, aithnítear cuntais bhainc na dtríú tíortha a n‑íoctar an ranníocaíocht airgeadais iontu. Foráiltear le hAirteagal 5(8) den Phrótacal go n‑íocfar an ranníocaíocht airgeadais maidir le rochtain agus le hIarscríbhinn 2 den Phrótacal foráiltear go ndéanfar an ranníocaíocht atá beartaithe chun an earnáil a fhorbairt a íoc isteach i gcuntas Státchiste. Ina theannta sin, le hAirteagal 5(17) den Phrótacal, údaraítear feasta seiceálacha ar an láthair a dhéanann údaráis na hEorpa ar thionscadail a mhaoinítear tríd an ranníocaíocht airgeadais a bhaineann le tacaíocht earnála a íoctar leis an tír chomhpháirtíochta faoin bPrótacal.

Tá íocaíochtaí a bhaineann le costais rochtana le haghaidh SFPA faoi réir seiceálacha atá dírithe ar a chinntiú go gcomhlíontar forálacha comhaontuithe idirnáisiúnta. Tá seiceálacha a bhaineann le tacaíocht earnála dírithe ar fhaireachán a dhéanamh ar chur i bhfeidhm na tacaíochta. Is iad baill foirne an Choimisiúin a dhéanann an faireachán i dToscaireachtaí an Aontais Eorpaigh agus le linn cruinnithe Comhchoistí. Úsáidtear maitrís chlársceidealaithe ilbhliantúil chun dul chun cinn a mheas. Mura bhfuil dul chun cinn leordhóthanach ann, cuirfear íocaíocht an chéad tráinse eile ar fionraí nó b’fhéidir go laghdófaí é. Meastar gurb é costas fhoriomlán na seiceálacha ar gach SFPA ná 1.8 % (de na ranníocaíochtaí in 2018). Tá na nósanna imeachta maidir le seiceálacha ar SFPAanna bunaithe go príomha ar riachtanais rialála riachtanacha. Mura mbraitear aon easnamh a d’fhéadfadh tionchar suntasach a imirt ar dhlíthiúlacht agus rialtacht na n‑idirbheart airgeadais, measfar go bhfuil na seiceálacha éifeachtach. Meastar go bhfuil an meánráta earráide faoi bhun na tairsí ábharthachta.

Íoctar an tacaíocht earnála den chéad uair laistigh de thrí mhí tar éis tar éis don Chomhchoiste an clár cur chun feidhme bliantúil agus ilbhliantúil a chomhaontú; sna blianta ina dhiaidh sin, is ar na torthaí a bhainfear amach a bheidh sé ag brath. Déanfar faireachán ar na torthaí a baineadh amach agus ar an ráta cur chun feidhme de réir na gcoinníollacha maidir le Tacaíocht Earnála a Chur Chun Feidhme do Bheartas Iascaigh na Máratáine, i gcomhréir le hIarscríbhinn 2 den Phrótacal, ar bhonn na dtuarascálacha nó na fianaise doiciméadaí arna soláthar ag an tír chomhpháirtíochta agus ar bhonn mheasúnúcháin agus fhíorúcháin an ataisé iascaigh.

Déanfar na híocaíochtaí le haghaidh rochtana ar bhonn bliantúil ar dháta comórtha an Phrótacail, ach amháin sa chéad bhliain, nuair a dhéanfar an íocaíocht sna 60 lá tar éis thús an iarratais shealadaigh. Le haghaidh na chéad bhliana, áfach, is in dhá thráthchuid a íocfar an ranníocaíocht airgeadais le haghaidh rochtana, agus an dara tráthchuid, beidh sí faoi réir ghlacadh na Máratáine le plean bainistíochta le haghaidh iascach ina ndírítear ar speicis pheiligeacha bheaga. Déanfar rochtain ar shoithí a rialú trí údaruithe iascaireachta a eisiúint.

Cuirfear íocaíochtaí chun feidhme ar bhealach díchúpláilte maidir leis an ranníocaíocht le haghaidh rochtana agus an ranníocaíocht le haghaidh tacaíocht earnála.

Is é an riosca a aithníodh ná tearc-úsáid na ndeiseanna iascaireachta ag úinéirí shoithí an Aontais Eorpaigh agus tearc-úsáid nó úsáid mhall ag an Máratáin as cistí atá beartaithe chun an beartas iascaigh earnála a mhaoiniú. Tá idirphlé forleathan beartaithe maidir le clárú agus cur i bhfeidhm an bheartais earnála atá leagtha síos sa Chomhaontú agus sa Phrótacal. Tá anailís chomhpháirteach ar thorthaí, dá dtagraítear in Airteagal 8 den Phrótacal, mar chuid de na modhanna rialaithe seo freisin. Ina theannta sin, tá clásail shonracha sa Chomhaontú agus sa Phrótacal lena gcur ar fionraí, faoi choinníollacha áirithe agus in imthosca áirithe.

Ina theannta sin, foráiltear sa SFPA maidir le cruinniú den Chomhchoiste, cruinniú a reáchtálfar uair amháin ar a laghad sa bhliain agus a ndéanfaidh an Coimisiún agus an Mháratáin athbhreithniú ar chur chun feidhme an Chomhaontaithe agus an Phrótacail ann agus, más gá, déanfar na cláir agus an ranníocaíocht airgeadais a choigeartú.

Áiritheoidh an Coimisiún (DG MARE, i gcomhar lena ataisé iascaigh, arb é atá freagrach as an Máratáin, é lonnaithe in Nouakchott agus i gcomhar le seirbhísí ábhartha an Choimisiúin, áiritheoidh sé go ndéanfar faireachán rialta ar chur chun feidhme an Phrótacail maidir le húsáid deiseanna iascaireachta le haghaidh oibreoirí, sonraí gabhála agus comhlíonadh na gcoinníollacha maidir le tacaíocht earnála.

–◻ daoine a gcuirtear de chúram orthu bearta sonracha a chur chun feidhme in CBES de bhun Theideal V an Chonartha ar an Aontas Eorpach, ar daoine iad a aithnítear sa bhunghníomh ábhartha.

–☑ Ina ranna, lena n‑áirítear an chuid sin den fhoireann atá i dtoscaireachtaí an Aontais;

–☑ Togra/tionscnamh a bheidh i bhfeidhm ó dháta a shínithe in 2021 agus go ceann 5 bliana go dtí 2026

Ioncam inmhalartaithe i mbuiséad náisiúnta na Máratáine is ea cistí a sholáthraítear mar chúiteamh airgeadais le haghaidh rochtana faoi SFPA. Mar sin féin, leithdháiltear cistí atá beartaithe le haghaidh tacaíocht earnála (de ghnáth trína thabhairt isteach sa dlí buiséadach bliantúil) ar an Aireacht atá freagrach as iascaigh, agus is coinníoll é sin go dtabharfaí na SFPAanna chun críche agus go ndéanfaí faireachán orthu. Tá na hacmhainní airgeadais seo comhoiriúnach le foinsí maoinithe eile ó sholáthraithe eile maoinithe idirnáisiúnta chun tionscadail agus/nó cláir a dhéanamh ar an leibhéal náisiúnta san earnáil iascaigh.

Ar bhonn an anailísithe ar na gabhálacha a fuarthas i bhfad ó shin i limistéar iascaireachta Phoblacht Ioslamach na Máratáine agus ar na gabhálacha a fuarthas le déanaí i gcomhthéacs Prótacal den chineál chéanna sa réigiún, chomh maith leis na meastóireachtaí agus tuairimí eolaíocha a bhí le fáil, leag na páirtithe síos na deiseanna iascaireachta faoi réir teorainneacha ar ghabhálacha nó tonnáistí tagartha le haghaidh na gcatagóirí atá sonraithe sa Mheabhrán Míniúcháin thuas. Roimh thús an tríú bliain, déanfar na deiseanna iascaireachta sin a mheasúnú agus a choigeartú go comhpháirteach, i gcás inarb iomchuí, dá dtagraítear in Airteagal 7 den Phrótacal. Tá curtha san áireamh sa tacaíocht earnála riachtanais ó thaobh fhothú acmhainní riarachán iascaigh Phoblacht Ioslamach na Máratáine agus thosaíochta na straitéise náisiúnta iascaireachta lena n‑áirítear go háirithe an taighde eolaíoch agus na gníomhaíochtaí rialaithe agus faireacháin ar an iascaireacht.

Mura dtabharfaidh an tAontas Comhaontú a nua i gcrích, ní fhéadfaidh soithí an Aontais leanúint dá ngníomhaíochtaí iascaireacht ós rud é go bhfuil clásal sa Chomhaontú reatha lena n‑eisiatar gníomhaíochtaí iascaireachta nach bhfuil sa chreat a shainítear leis an bPrótacal a ghabhann leis an gComhaontú. Dá bhrí sin, tá an luach breise do chabhlach cianuisce an Aontais Eorpaigh an-soiléir. Leis an bPrótacal cuirtear creat ar fáil freisin maidir le comhar feabhsaithe idir an tAontas agus an Mháratáin.

Leis an bPrótacal nua cuirfear creat ar fáil do ghníomhaíochtaí iascaireachta de chabhlach an Aontais i limistéar iascaireachta na Máratáine agus tabharfar údarú d’úinéirí soithí an Aontais iarratas a dhéanamh ar údaruithe iascaireachta chun dul i mbun iascaireachta sa limistéar sin. Ina theannta sin, leis an bPrótacal nua, cuirfear feabhas ar chomhar idir an tAontas Eorpach agus an Mháratáin d’fhonn forbairt ar bheartas iascaigh inbhuanaithe i ngach gné a chur chun cinn. Foráiltear ann, go háirithe, go ndéanfar faireachán ar shoithí trí VMS agus go dtarchuirfear sonraí gabhála go leictreonach. Leis an tacaíocht earnála atá ar fáil faoin bPrótacal cuideofar leis an Máratáin lena straitéis iascaigh náisiúnta, lena n‑áirítear an iascaireacht NNN a chomhrac agus dálaí oibre sásúla a chur chun cinn i ngníomhaíochtaí iascaireachta.

Foráiltear go mbeidh feidhm ag an gComhaontú nua agus a Phrótacal cur chun feidhme go sealadach ón dáta a shíneofar é d’fhonn an tréimhse nach féidir oibríochtaí iascaireachta a dhéanamh lena linn a laghdú i gcás inarb iomchuí.

Tacaíocht le feabhas a chur ar thaighde, faireachas agus rialú ar ghníomhaíocht iascaireachta ag an tír chomhpháirtíochta agus ar fhorbairt a hearnála iascaigh, go háirithe an earnáil a bhaineann le hiascaigh ar scála beag.

Tacaíocht le fostaíocht agus le dálaí oibre sásúla in earnáil an iascaigh agus le breisluach a chruthú san Aontas agus le margadh an Aontais a chobhsú (go comhiomlán le SFPAanna eile).

Sonraigh na táscairí lena léireofar an faireachán ar chur chun feidhme an togra/tionscnaimh.

Ar deireadh, leis an gComhaontú agus an Prótacal, tacaítear le saothrú inbhuanaithe na n‑acmhainní muirí sa Mháratáin agus le geilleagar iascaireachta na Máratáin, trí fhás agus dálaí oibre sásúla a chur chun cinn, maidir le gníomhaíochtaí eacnamaíocha a bhaineann le hiascaireacht.

Leis an gComhaontú agus an Prótacal, tacaítear leis an acmhainn iascaigh a bhainistiú agus a chaomhnú, trí thacaíocht airgeadais (tacaíocht earnála) a chur ar fáil chun cláir arna nglacadh ar an leibhéal náisiúnta ag an tír chomhpháirtíochta a chur chun feidhme, go háirithe an Plean Cuimsitheach Iascaigh, faireachas a dhéanamh ar an iascaireacht neamhdhleathach agus comhrac ina coinne, agus tacaíocht a thabhairt don earnáil iascaireachta ar mhionscála.

Le tabhairt i gcrích an Chomhaontaithe agus a Phrótacail Cur Chun Feidhme, leantar den chomhpháirtíocht iascaigh straitéiseach idir an tAontas Eorpach agus an Mháratáin agus treisítear í. Le tabhairt i gcrích an Phrótacail, cruthófar deiseanna iascaireachta do shoithí de chuid an Aontais i limistéar iascaireachta Máratáine.

Sonraigh an tionchar ar cheart a bheith ag an togra/tionscnamh ar na tairbhithe/grúpaí ar a bhfuil sé dírithe.

08 05 01 — Creat rialachais a bhunú le haghaidh gníomhaíochtaí iascaireachta shoithí iascaireachta an Aontais in uiscí tríú tíortha

Cur le hiascaireacht inbhuanaithe in uiscí neamh-AE, láithreacht Eorpach a chothabháil in iascaigh i bhfarraigí i bhfad i gcéin agus leasanna earnáil iascaigh na hEorpa agus tomhaltóirí a chosaint trí idirbheartaíocht agus SFPAanna a thabhairt i gcrích le stáit chósta, i gcomhréir le beartais Eorpacha eile.

Leis na SFPAanna, áirithítear freisin comhsheasmhacht idir na prionsabail lena rialaítear an comhbheartas iascaigh agus na gealltanais a rinneadh faoi bheartais Eorpacha eile (úsáid inbhuanaithe acmhainní tríú tíortha, an comhrac i gcoinne iascaireacht neamhdhleathach, neamhthuairiscithe agus neamhrialaithe (NNN), comhtháthú na dtíortha comhpháirtíochta sa gheilleagar domhanda, tacú le forbairt inbhuanaithe i ngach gné, agus rialachas polaitiúil agus airgeadais níos fearr ar iascaigh.

Trí chaibidlíocht a dhéanamh ar na comhaontuithe comhpháirtíochta maidir le hiascaigh inbhuanaithe (SFPA) le tríú tíortha agus iad a thabhairt i gcrích, comhlíontar an cuspóir ginearálta maidir le rochtain a thabhairt do shoithí iascaireachta an Aontais Eorpaigh ar limistéir iascaireachta tríú tíortha agus comhpháirtíocht a fhorbairt leis na tíortha sin d’fhonn saothrú inbhuanaithe acmhainní iascaigh a neartú lasmuigh d’uiscí an Aontais Eorpaigh.

1.4.1.Cuspóirí straitéiseacha ilbhliantúla an Choimisiúin ar a bhfuil an togra/tionscnamh dírithe

08 05 01 — Creat rialachais a bhunú le haghaidh gníomhaíochtaí iascaireachta shoithí iascaireachta an Aontais in uiscí tríú tíortha

Tograí le haghaidh cinneadh ón gComhairle i dtaca le tabhairt i gcrích an chomhaontaithe comhpháirtíochta maidir le hiascaigh inbhuanaithe idir an tAontas Eorpach agus Poblacht Ioslamach na Máratáine agus prótacal cur chun feidhme an chomhaontaithe sin

2.2.3.Meastachán ar chost‑éifeachtúlacht na rialuithe agus an bonn cirt atá leis sin (cóimheas ‘costais rialaithe ÷ luach na gcistí gaolmhara arna mbainistiú’) agus measúnú ar an leibhéal riosca earráide a mheastar a bheidh ann (tráth an íocaíocht a dhéanamh agus tráth an clár a dhúnadh)

2.2.1.An bonn cirt atá leis na modhanna bainistíochta, le sásraí cur chun feidhme an chistithe, leis na módúlachtaí íocaíochta agus leis an straitéis rialaithe atá beartaithe

1.5.2.Breisluach a bhaineann le rannpháirteachas an Aontais (d’fhéadfadh an breisluach a bheith ann mar thoradh ar fhachtóirí éagsúla, e.g. gnóthachain de thoradh comhordú, deimhneacht dhlíthiúil, breis éifeachtachta nó comhlántachtaí). Chun críocha an phointe seo, is é a chiallaíonn ‘breisluach a bhaineann le hidirghabháil an Aontais’ an luach a thagann as idirghabháil an Aontais ar luach é atá sa bhreis ar an luach a bheadh ann dá mbeadh na Ballstáit ag feidhmiú leo féin.

1.5.1.Na ceanglais is gá a chomhlíonadh sa ghearrthéarma nó san fhadtéarma, lena n‑áirítear amlíne mhionsonraithe maidir le cur chun feidhme an tionscnaimh

Tiocfaidh an Cinneadh seo i bhfeidhm ar an lá tar éis lá a fhoilsithe in Iris Oifigiúil an Aontais Eorpaigh.

Tabharfaidh an Coimisiún, thar ceann an Aontais, an fógra dá bhforáiltear in Airteagal 26 den Phrótacal, d’fhonn toiliú an Aontais a bheith faoi cheangal ag an bPrótacal a chur in iúl.

I gcomhréir leis na forálacha agus na coinníollacha a leagtar síos in Iarscríbhinn II a ghabhann leis an gCinneadh seo, údaraítear an Coimisiún leis seo, thar ceann an Aontais, modhnuithe ar an bPrótacal arna nglacadh ag an gComhchoiste arna bhunú faoi Airteagal 14 den Chomhaontú.

Tá téacsanna an Chomhaontaithe agus téacsanna an Phrótacail cur chun feidhme i gceangal leis an gCinneadh seo.

Leis seo, déantar an comhaontú comhpháirtíochta maidir le hiascaigh inbhuanaithe idir an tAontas Eorpach agus Poblacht Ioslamach na Máratáine (‘an Comhaontú’) agus an Prótacal cur chun feidhme a ghabhann leis (‘an Prótacal’) a fhormheas thar ceann an Aontais.

(6)I bhfianaise na tábhachta eacnamaíche a bhaineann le gníomhaíochtaí iascaireachta an Aontais i limistéar iascaireachta na Máratáine agus an gá atá ann an tréimhse ama a gcuirfear isteach ar an gcur isteach ar na gníomhaíochtaí sin a laghdú a oiread is féidir, ba cheart go dtiocfadh na bearta sin i bhfeidhm a luaithe is féidir.

(5)Ba cheart don Chomhairle seasamh an Aontais maidir le leasuithe atá beartaithe don Phrótacal a bhunú. Ba cheart na leasuithe atá beartaithe a fhormheas mura rud é go ndéanann mionlach blocála de na Ballstáit agóid i gcoinne na leasuithe i gcomhréir le hAirteagal 16(4) den Chonradh ar an Aontas Eorpach.

(4)Le hAirteagal 14 den Chomhaontú, bunaítear Comhchoiste atá freagrach as faireachán a dhéanamh ar chur chun feidhme an Chomhaontaithe agus a Phrótacail Cur Chun Feidhme. Thairis sin, de bhun Airteagal 7(1) den Phrótacal, féadfaidh an Comhchoiste leasuithe áirithe ar an bPrótacal a fhormheas. Ionas go n‑éascófaí formheas na modhnuithe sin, ba cheart an chumhacht a thabhairt don Choimisiún, faoi réir coinníollacha sonracha substainteacha agus nós imeachta, chun iad a fhormheas thar ceann an Aontais de réir nós imeachta simplithe.

(3)Ba cheart an Comhaontú agus an Prótacal a fhormheas thar ceann an Aontais Eorpaigh.

(2)Is é is cuspóir don Chomhaontú Comhpháirtíochta agus don Phrótacal cur ar chumas an Aontais agus Phoblacht Ioslamach na Máratáine comhoibriú go dlúth lena chéile chun forbairt an bheartais iascaigh inbhuanaithe a chur chun cinn, agus chun saothrú acmhainne iascaigh i limistéar iascaireachta na Máratáine agus san Aigéan Atlantach a éascú ar bhealach freagrach, agus chun tacú le dálaí oibre sásúla in earnáil na hiascaireachta san am céanna.

(1)I gcomhréir le Cinneadh [XXX] ón gComhairle an [...], síníodh an comhaontú comhpháirtíochta maidir le hiascaigh inbhuanaithe idir an tAontas Eorpach agus Poblacht Ioslamach na Máratáine agus an Prótacal Cur Chun Feidhme a ghabhann leis an gComhaontú sin, faoi réir a dtabhairt i gcrích ag dáta níos déanaí.

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de, i gcomhar le pointe (a)(v) d’Airteagal 218(6) de, agus Airteagal 218(7) de,

i dtaca le tabhairt i gcrích an chomhaontaithe comhpháirtíochta maidir le hiascaigh inbhuanaithe idir an tAontas Eorpach agus Poblacht Ioslamach na Máratáine agus prótacal cur chun feidhme an chomhaontaithe sin

EUR 57 500 000 ar a mhéad a bheidh sa ranníocaíocht bhliantúil airgeadais chun rochtain a thabhairt do shoithí an Aontais ar uiscí agus ar acmhainn iascaigh in uiscí na Máratáine le haghaidh an chéad dá bhliain de chur i bhfeidhm an Phrótacail. Athbhreithneofar an méid sin roimh an tríú bliain de chur i bhfeidhm an Phrótacail. Tá gá leis an athbhreithniú sin chun go gcuirfear san áireamh staid na stoc éisc a chumhdaítear leis an bPrótacal, na bearta bainistíochta i dtaca leis na stoic sin a ghlacfaidh an Mháratáin go han-ghairid, agus éifeachtaí fadtéarmacha na mbeart teicniúil a cuireadh i bhfeidhm chun gur tarraingtí an Prótacal do chabhlaigh Eorpacha. Leis an athbhreithniú sin go háirithe, beifear in ann deiseanna iascaireachta a ailíniú le gníomhaíochtaí iarbhír an chabhlaigh Eorpaigh in uiscí na Máratáine agus, más gá, coigeartófar an ranníocaíocht airgeadais a íocfaidh an tAontas. Thairis sin, an ranníocaíocht airgeadais a bhaineann le tacaíocht d’fhorbairt an bheartais iascaigh earnála sa Mháratáin, déantar í a choimeád ar fud an domhain ar leibhéal an Phrótacail reatha, i.e. EUR 16 500 000 ar feadh ré iomlán an Phrótacail, ach déantar í a leathadh thar thréimhse 5 bliana, agus ráta ionsúcháin na gcistí agus na méideanna atá fós ar fáil faoin bPrótacal reatha á gcur san áireamh. Leis an tacaíocht seo, comhlíontar cuspóirí an Phlean Straitéisigh Náisiúnta maidir le hIascaigh na Máratáine. Bunaítear an méid bliantúil maidir le leithreasuithe faoi chomhair oibleagáidí agus leithreasuithe íocaíochta le linn an nóis imeachta bhuiséadaigh bhliantúil, lena n‑áirítear líne chúltaca na bprótacal nár tháinig i bhfeidhm ag tús na bliana.

D’úsáid an Coimisiún comhairleoir neamhspleách le haghaidh na meastóireachtaí ex post agus ex ante, i gcomhréir le forálacha Airteagal 31 (10) den Rialachán lena mbunaítear an comhbheartas iascaigh.

Maidir leis an Aontas Eorpach, tá sé tábhachtach go gcoinneofaí ionstraim ar bun lena gceadófaí comhar domhain earnála le himreoir mór a bhfuil tionchar mór aige i rialachas aigéan ar an leibhéal fo-réigiúnach mar gheall ar mhéid an limistéir iascaireachta atá faoina dhlínse. Beifear in ann comhghuaillíochtaí a chruthú laistigh de chreat CICTA agus i gcomhlachtaí réigiúnacha eile, go háirithe CECAF, ach an caidreamh leis an Máratáin a neartú. Ina theannta sin, i gcás chabhlach an Aontais Eorpaigh, ciallaíonn sé sin go gcoinneofar rochtain ar limistéar tábhachtach iascaireachta chun straitéisí saothraithe a chur i bhfeidhm faoi chreat dlí idirnáisiúnta ilbhliantúil. I gcás údaráis na Máratáine is é an aidhm atá ann leanúint den chaidreamh leis an Aontas Eorpach chun rialachas na n‑aigéan a neartú, ag baint tairbhe as tacaíocht earnála thiomnaithe lena gcuirtear deiseanna maoinithe ilbhliantúla ar fáil, agus tionsclú earnáil an athchóirithe a chur ar bun trí bhíthin ghníomhaíocht na soithí, mar chuid d’éagsúlú a geilleagair.

Sa mheastóireacht thángthas ar an gconclúid go bhfuil suim mhór ag earnálacha iascaireachta AE in iascaireacht sa Mháratáin agus go bhfuil athnuachan an Phrótacail chun leasa an dá Pháirtí. Ina theannta sin, le hathnuachan an Phrótacail, chabhrófaí le faireachán, rialúchán agus faireachas a neartú agus chuideofaí le rialachas feabhsaithe na n‑iascach sa réigiún.

Sa bhliain 2018, rinne an Coimisiún meastóireacht ex-post ar Phrótacal 2015-2019 de chuid FPA a tugadh i gcrích leis an Máratáin, chomh maith leis an bhféidearthacht atá ann go ndéanfaí meastóireacht ex-ante ar an bPrótacal sin.

•Meastóireachtaí ex post/seiceálacha oiriúnachta ar an reachtaíocht atá ann cheana

Tá an togra comhréireach leis an gcuspóir maidir le creat rialachais dhlíthiúil, comhshaoil, eacnamaíoch agus shóisialta a bhunú le haghaidh gníomhaíochtaí iascaireachta a dhéanann soithí an Aontais in uiscí tríú tíortha, mar atá leagtha amach in Airteagal 31 den Rialachán lena mbunaítear an Comhbheartas Iascaigh. Comhlíontar na forálacha sin chomh maith leis na forálacha sin maidir le cúnamh airgeadais le haghaidh tríú tíortha a leagtar síos in Airteagal 32 den Rialachán sin.

Tá an togra faoi chuimsiú inniúlacht eisiach an Aontais Eorpaigh.

De réir Airteagal 17(1) den Chonradh ar an Aontas Eorpach, áiritheoidh an Coimisiún ionadaíocht sheachtrach an Aontais ach amháin in ábhair a thagann faoi raon feidhme an chomhbheartais eachtraigh agus slándála. Dá bhrí sin, na hoifigigh a ainmníonn an Coimisiún, is iad sin amháin a bheidh inniúil ar fhógra a thabhairt maidir le tabhairt i gcrích comhaontaithe idir an tAontas agus tríú tír.

Is é an bunús dlí Airteagal 43(2) den Chonradh ar Fheidhmiú an Aontais Eorpaigh (CFAE), lena mbunaítear an comhbheartas iascaigh agus Airteagal 218(6) CFAE lena bhforáiltear go nglacfaidh an Chomhairle, ar thogra ón idirbheartaí, le cinneadh lena dtabharfar an Comhaontú i gcrích.

I gcás na Máratáine, tá an comhaontú comhpháirtíochta maidir le hiascaigh inbhuanaithe ina chuid de chreat comhpháirtíochta déthaobhach níos leithne lena gcumhdaítear réimsí éagsúla, lena n‑áirítear comhar um fhorbairt, beartais slándála, cearta an duine, inimirce, dálaí oibre, an comhshaol agus beartais do na réigiúin is forimeallaí.

Idirbheartú an chomhaontaithe comhpháirtíochta nua maidir le hiascaigh inbhuanaithe nua leis an Máratáin agus an Prótacal chun é a chur chun feidhme, tá siad mar chuid de ghníomhaíocht sheachtrach an Aontais maidir le tíortha na hAfraice, le tíortha Mhuir Chairib agus le tíortha an Aigéin Chiúin (ACC) agus cuirtear san áireamh, go háirithe, cuspóirí an Aontais maidir le prionsabail dhaonlathacha agus cearta an duine a urramú.

– Catagóir 3 – Soithí iascaireachta na speiceas grinnill seachas an colmóir dubh ina bhfuil trealamh seachas an trál: 3000 tona agus 6 shoitheach;

– Catagóir 1 – Soithí iascaireachta crústach seachas an gliomach agus an portán. 5000 tona agus 15 shoitheach;

Sa Phrótacal nua, le linn an chéad dá bhliain de bheith i bhfeidhm, foráiltear maidir leis na deiseanna iascaireachta céanna a chuirtear ar fáil faoin bPrótacal reatha, seachas tonnáistí tagartha le haghaidh an dá chatagóir tuinnín dá ndéantar coigeartú imeallach. Seo a leanas na catagóirí faoi leith atá i gceist:

Is é is aidhm don Phrótacal deiseanna iascaireachta a dheonú do shoithí an Aontais Eorpaigh i limistéar iascaireachta na Máratáine i gcomhréir leis an gcomhairle eolaíoch is fearr atá ar fáil agus le rúin agus moltaí an Choimisiúin Idirnáisiúnta um Thuinníní Atlantacha a Chaomhnú (CICTA) agus an Coiste Iascaigh um an Atlantach Thoir Láir (CECAF), laistigh de theorainneacha an bharrachais atá ar fáil. Bhí seasamh caibidlíochta an Choimisiúin Eorpaigh bunaithe i bpáirt ar thorthaí meastóireachta a rinneadh ar an bPrótacal roimhe seo (2015-2019), agus ar mheasúnú réamhbhreathnaitheach ar cheart Prótacal nua a thabhairt chun críche. Is saineolaithe seachtracha a thug faoin na measúnuithe seo. Ina theannta sin, is é is aidhm dó, feabhas a chur ar an gcomhar idir an tAontas Eorpach agus Poblacht Ioslamach na Máratáine chun beartas iascaigh inbhuanaithe a chur chun cinn agus chun acmhainn iascaigh a shaothrú ar bhealach freagrach i limistéar iascaireachta na Máratáine agus san Aigéan Atlantach, ar mhaithe leis an dá Pháirtí. Ina theannta sin, leis an gcomhar seo, cuideofar le fostaíocht a chruthú agus le dálaí oibre sásúla a chur chun cinn i ngníomhaíochtaí iascaigh.

Is é príomhaidhm an Chomhaontaithe nua creat atá cothrom le dáta a sholáthar agus tosaíochtaí an Chomhbheartais Iascaigh athchóirithe á gcur san áireamh agus a ghné sheachtrach, d’fhonn leanúint leis an gcomhpháirtíocht straitéiseach idir an tAontas Eorpach agus Poblacht Ioslamach na Máratáine i réimse na n‑iascach agus í a threisiú.

Is é is cuspóir don togra seo tabhairt i gcrích an dá Ghníomh a údarú

Leis an bPrótacal cur chun feidhme nua, cumhdaítear tréimhse 5 bliana ó dháta an iarratais shealadaigh atá leagtha síos in Airteagal 19 de, is é sin an dáta a shíníonn an dá Pháirtí é. Foráiltear ann maidir le clásal athbhreithnithe le linn an dara bliain den chur i bhfeidhm d’fhonn coigeartú a dhéanamh ar na deiseanna iascaireachta agus ar an gcúiteamh airgeadais a d’fhéadfadh a bheith ann.

Leis an bPrótacal nua, cumhdaítear tréimhse 6 bliana ó dháta an iarratais shealadaigh atá leagtha síos in Airteagal 20 de, is é sin an dáta a shíníonn an dá Pháirtí é. Déanfar é a athnuachan go hintuigthe.

Síníodh an comhaontú comhpháirtíochta maidir le hiascaigh inbhuanaithe (SFPA) idir Poblacht Ioslamach na Máratáine agus an Comhphobal Eorpach agus tháinig sé i bhfeidhm an 8 Lúnasa 2008 ar feadh tréimhse 6 bliana. Déanfar an comhaontú a athnuachan go hintuigthe, agus dá bhrí sin tá sé fós i bhfeidhm. An Prótacal chur chun feidhme de chuid SFPA is déanaí a bhí ann, ba théarma tosaigh 4 bliana a bhí leis (2015-2019), cuireadh síneadh leis dhá uair, agus ba shíneadh bliana a bhí i gceist an dá uair sin. Rachaidh sé in éag an 15 Samhain 2021. Ar bhonn na dtreoracha caibidlíochta, rinne an Coimisiún Eorpach an chaibidlíocht le Rialtas Phoblacht Ioslamach na Máratáine (dá ngairtear ‘an Mháratáin’ anseo feasta) d’fhonn comhaontú comhpháirtíochta nua maidir le hiascaigh inbhuanaithe agus an Prótacal cur chun feidhme a thabhairt i gcrích thar ceann an Aontais Eorpaigh. Ag deireadh na caibidlíochta, chuir na hidirbheartaithe a n‑inisealacha ar an gComhaontú agus an Prótacal an 28 Iúil 2021.

i dtaca le tabhairt i gcrích an chomhaontaithe comhpháirtíochta maidir le hiascaigh inbhuanaithe idir an tAontas Eorpach agus Poblacht Ioslamach na Máratáine agus prótacal cur chun feidhme an chomhaontaithe sin

AN COIMISIÚN EORPACH An Bhruiséil,28.9.2021 COM(2021) 589 final IARSCRÍBHINNÍ a ghabhann leis an Togra le haghaidh Cinneadh ón gComhairle i dtaca le tabhairt i gcrích an chomhaontaithe comhpháirtíochta maidir le hiascaigh inbhuanaithe idir an tAontas Eorpach agus Poblacht Ioslamach na Máratáine agus prótacal cur chun feidhme an chomhaontaithe sin



IARSCRÍBHINN I COMHAONTÚ COMHPHÁIRTÍOCHTA maidir le hiascaigh inbhuanaithe idir an tAontas Eorpach agus Poblacht Ioslamach na Máratáine Tá AN tAONTAS EORPACH, Dá ngairtear ‘an tAontas’ anseo feasta, agus POBLACHT IOSLAMACH NA MÁRATÁINE, Dá ngairtear ‘an Mháratáin’ anseo feasta, Dá ngairtear i dteannta a chéile ‘na Páirtithe’ agus ‘an Páirtí’ ina n‑aonar; I bhFIANAISE an dlúthchaidrimh oibre idir an tAontas agus an Mháratáin, go háirithe i gcomhthéacs Chomhaontú Cotonou lena mbunaítear dlúthchaidreamh oibre idir an Comhphobal Eorpach agus a Bhallstáit, de pháirt amháin, agus an Mháratáin, den pháirt eile, nó i gcomhthéacs an chomhaontaithe idir an tAontas Eorpach agus tíortha ACC a thiocfaidh i gcomharbas ar Chomhaontú Cotonou ar an dáta a chuirfear i bhfeidhm go sealadach é nó a thiocfaidh sé i bhfeidhm, agus an mhian fhrithpháirteach atá acu an caidreamh sin a threisiú; TIOMANTA do chomhlíonadh docht an dlí idirnáisiúnta agus chearta bunúsacha an duine agus, ag an am céanna, sochair fhrithpháirteacha a áirithiú do na Páirtithe lena mbaineann; AG FÉACHAINT DO Choinbhinsiún na Náisiún Aontaithe maidir le Dlí na Farraige (UNCLOS) a tugadh i gcrích in Montego Bay in 1982; FEASACH ar thábhacht na bprionsabal a leagtar síos leis an gCód Iompair d’Iascaigh Fhreagracha a glacadh ag Comhdháil na hEagraíochta Bia agus Talmhaíochta (FAO) in 1995; AG AITHINT a thábhachtaí atá an Comhaontú maidir le Bearta Stát Calafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú, agus rún acu na bearta uile is gá a dhéanamh chun é a chur chun feidhme go héifeachtach; AGUS RÚN DAINGEAN ACU na cinntí agus na moltaí arna nglacadh ag na heagraíochtaí réigiúnacha ábhartha bainistithe iascaigh a bhfuil ballraíocht ag na Páirtithe iontu a chur i bhfeidhm; AGUS É MAR AIDHM ACU, chun na gcríoch sin, comhairle eolaíoch ábhartha atá ar fáil agus pleananna bainistíochta ábhartha arna nglacadh ag na heagraíochtaí inniúla réigiúnacha bainistithe iascaigh a chur san áireamh d’fhonn inbhuanaitheacht chomhshaoil na ngníomhaíochtaí iascaireachta a áirithiú agus d’fhonn rialachas aigéan a chur chun cinn go hidirnáisiúnta; AR A BHEITH BEARTAITHE ACU, chun na gcríoch sin, idirphlé a chur ar bun faoi ábhair amhail rialachas iascach, an comhrac i gcoinne iascaireacht neamhdhleathach, neamhthuairiscithe agus neamhrialáilte agus gníomhaíochtaí iascaireachta a rialú agus faireachán agus faireachas a dhéanamh orthu; AG DÍRIÚ ar rochtain ar an limistéar iascaireachta a bheith i gcomhréir le gníomhaíocht chabhlach iascaireachta an Aontais agus go bhfaighidh an cabhlach Eorpach cion iomchuí d’acmhainní iascaigh barrachais, faoi na coinníollacha teicniúla céanna iascaireachta a bhfuil feidhm acu maidir leis na cabhlaigh uile; ÓS DEIMHIN LEO nach mór don chomhpháirtíocht a bheith bunaithe ar bhearta atá comhlántach agus lena n‑áirithítear comhsheasmhacht agus sineirgíocht iarrachta, cibé acu a ghlac na Páirtithe iad i gcomhpháirt nó ar leithligh;

TAR ÉIS CINNEADH, faoi chuimsiú bheartas earnála iascaigh na Máratáine, an chomhpháirtíocht a chur chun cinn d’fhonn, go háirithe, na modhanna is iomchuí a shainaithint chun a áirithiú go gcuirfear an beartas sin chun feidhme go héifeachtach agus go mbeidh oibreoirí eacnamaíocha agus an tsochaí shibhialta rannpháirteach sa phróiseas; AG FÉACHAINT leis na téarmaí agus na coinníollacha a leagan síos maidir le rochtain a bheith ag soithí an Aontais ar an limistéar iascaireachta, agus acmhainn iascaireachta na gcabhlach a oibríonn sa chrios á cur san áireamh, agus aird ar leith á tabhairt ar speicis áirithe ar speicis traslimistéir agus mórimirceach iad; FEASACH ar an ról atá ag earnáil an iascaigh mhara agus ag tionscail ghaolmhara i bhforbairt eacnamaíoch agus shóisialta na Máratáine agus i réigiúin éagsúla an Aontais; AR A BHEITH BEARTAITHE ACU comhar eacnamaíoch agus sóisialta níos dlúithe a shaothrú d’fhonn iascaigh inbhuanaithe a bhunú agus a neartú agus rannchuidiú le rialachas feabhsaithe aigéan, lena n‑áirítear trí infheistíochtaí a fhorbairt i gcomhréir le cuspóirí forbartha na Máratáine agus baint a bheith ag fiontair na bPáirtithe leo; TAR ÉIS COMHAONTÚ MAR A LEANAS: FORÁLACHA GINEARÁLTA Airteagal 1 Sainmhínithe Chun críocha an Chomhaontaithe seo: (a) ciallaíonn ‘údaráis na Máratáine’ an Aireacht Iascaigh agus Geilleagair Mhuirí; (b) ciallaíonn ‘údaráis an Aontais’ an Coimisiún Eorpach; (c) ciallaíonn ‘Comhaontú’ an Comhaontú Comhpháirtíochta seo maidir le hIascaigh Inbhuanaithe idir an tAontas Eorpach agus Poblacht Ioslamach na Máratáine, an Prótacal lena ndéantar an Comhaontú Comhpháirtíochta maidir le hIascaigh Inbhuanaithe idir an tAontas Eorpach agus Poblacht Ioslamach na Máratáine a chur chun feidhme agus na hIarscríbhinní agus na Foscríbhinní a ghabhann leis; (d) ciallaíonn ‘gníomhaíocht iascaireachta’ cuardach éisc, lámhach, socrú, tarraingt, tarlú an trealaimh iascaireachta, gabháil a thabhairt ar bord, éisc agus táirgí iascaigh a thrasloingsiú, a choimeád ar bord, a phróiseáil ar bord, a aistriú, a chur i ngaiste, a ramhrú agus a thabhairt i dtír; (e) ciallaíonn ‘soitheach iascaireachta’ soitheach ar bith atá feistithe le haghaidh saothrú tráchtála a dhéanamh ar acmhainní bitheolaíocha muirí; (f) ciallaíonn ‘soitheach de chuid an Aontais’ soitheach iascaireachta a bhfuil bratach Ballstáit de chuid an Aontais ar foluain air agus atá cláraithe san Aontas; (g) ciallaíonn ‘úinéir soithigh’ an duine atá freagrach go dlíthiúil as soitheach iascaireachta agus atá i gceannas air agus á rialú; (h) ciallaíonn ‘limistéar iascaireachta’ na huiscí atá faoi cheannasacht nó faoi dhlínse Phoblacht Ioslamach na Máratáine. Is sna limistéir ina bhfuil iascaireacht údaraithe faoi dhlí na Máratáine, amháin, a dhéanfaidh soithí an Aontais na gníomhaíochtaí iascaireachta dá bhforáiltear sa Chomhaontú seo. Ní dhéanfaidh an sainmhíniú sin difear d’aon chaibidlíocht maidir le teormharcáil limistéir farraige na Stát cósta atá i dteorainn leis an limistéar iascaireachta nó do chearta tríú tíortha i gcoitinne; (i) ciallaíonn ‘limistéar bainistíochta’ limistéar gníomhaíochta arna theormharcáil ag comhordanáidí geografacha, de réir cineálacha ceadaithe trealaimh nó speicis údaraithe; (j) ciallaíonn ‘údarú iascaireachta’ ceadúnas iascaireachta arna eisiúint ag údaráis na Máratáine do shoitheach iascaireachta de chuid an Aontais, lena dtugtar an ceart chun gníomhaíochtaí iascaireachta a dhéanamh sa limistéar iascaireachta; (k) ciallaíonn ‘stoc’ acmhainn bhitheolaíoch mhara a fhaightear i limistéar ar leith;

(l) ciallaíonn ‘táirgí iascaigh’ orgánaigh uisceacha a ghabhtar mar thoradh ar ghníomhaíochtaí iascaireachta; (m) ciallaíonn ‘táirgí dobharshaothraithe’ orgánaigh uisceacha a eascraíonn as gníomhaíochtaí dobharshaothraithe, ag céim ar bith dá saolré, nó na táirgí a fhaightear uathu sin; (n) ciallaíonn ‘an earnáil iascaigh’ an earnáil den gheilleagar a chuimsíonn gach gníomhaíocht táirgthe, phróiseála agus mhargaíochta a bhaineann le táirgí iascaigh nó dobharshaothraithe; (o) ciallaíonn ‘deis iascaireachta’ teidlíocht dhlíthiúil chainníochtaithe iascaireachta, arna léiriú i dtéarmaí gabhálacha nó líon soithí; (p) ciallaíonn ‘iascaireacht inbhuanaithe’ iascaireacht i gcomhréir leis na cuspóirí agus na prionsabail a leagtar síos leis an gCód Iompair maidir le hIascach Freagrach a glacadh ag Comhdháil FAO in 1995. Airteagal 2 Ábhar Bunaítear leis an gComhaontú seo creat le haghaidh rialachais dlíthiúil, comhshaoil, eacnamaíoch agus sóisialta gníomhaíochtaí iascaireachta a dhéanann soithí iascaireachta an Aontais, lena leagtar síos an méid seo a leanas go háirithe: (a) na coinníollacha faoina bhféadfaidh soithí an Aontais dul i mbun gníomhaíochtaí iascaireachta sa limistéar iascaireachta; (b) comhar eacnamaíoch agus airgeadais in earnáil an iascaigh d’fhonn comhpháirtíocht a bhunú chun tacú le hearnáil an iascaigh agus chun rialachas na n‑aigéan a neartú; (c) comhar riaracháin chun an ranníocaíocht airgeadais a chur chun feidhme, mar a shainmhínítear in Airteagal 13(2)(b) agus (c); (d) comhar eolaíoch agus teicniúil d’fhonn saothrú inbhuanaithe acmhainní iascaigh sa limistéar iascaireachta a áirithiú agus d’fhonn earnáil an iascaigh a fhorbairt; (e) comhar maidir le bearta rialaithe agus faireachais chun faireachán a dhéanamh ar ghníomhaíochtaí sa limistéar iascaireachta, chun a áirithiú go gcomhlíonfar na rialacha atá i bhfeidhm agus chun a ráthú maidir le bearta atá dírithe ar acmhainní iascaigh a chaomhnú agus ar ghníomhaíochtaí iascaireachta a bhainistiú go mbeidh siad éifeachtach, go háirithe d’fhonn iascaireacht neamhdhleathach, neamhthuairiscithe agus neamhrialáilte a chomhrac. Airteagal 3 Prionsabail agus cuspóirí maidir le cur chun feidhme an Chomhaontaithe seo 1. Geallann na Páirtithe go gcuirfidh siad iascaireacht inbhuanaithe chun cinn sa limistéar iascaireachta ar bhonn phrionsabal an neamh-idirdhealaithe idir na cabhlaigh éagsúla a bheidh i láthair sa limistéar sin. 2. Geallann údaráis na Máratáine go n‑áiritheoidh siad rochtain ar an limistéar iascaireachta i gcomhréir le gníomhaíocht chabhlach iascaireachta an Aontais. Is de thiomantas na Máratáine a áirithiú go bhfaighidh an loingeas Eorpach cion iomchuí d’acmhainní iascaigh barrachais. Is iad na coinníollacha iascaireachta agus rochtana teicniúla céanna a bhfuil feidhm acu maidir leis na cabhlaigh uile a thabharfar don chabhlach Eorpach. 3. Ar mhaithe le trédhearcacht, geallann an Mháratáin faisnéis a phoibliú agus a mhalartú maidir le haon chomhaontú lena n‑údaraítear soithí eachtracha ina limistéar iascaireachta agus maidir leis an iarracht iascaireachta a eascraíonn as, go háirithe líon na n‑údaruithe iascaireachta a eisíodh, na gabhálacha a tuairiscíodh agus na limistéir iascaireachta údaraithe. 4. Comhaontaíonn na Páirtithe nach ngabhfaidh soithí iascaireachta an Aontais ach an barrachas gabhála incheadaithe dá dtagraítear in Airteagal 62(2) agus (3) de UNCLOS, arna shainaithint, ar bhealach soiléir agus trédhearcach, ar bhonn comhairle eolaíoch a bheidh ar fáil agus ar bhonn faisnéis ábhartha arna malartú idir na Páirtithe maidir leis an iarracht iascaireachta iomlán arna déanamh ag na cabhlaigh uile a oibríonn sa limistéar iascaireachta ar na stoic lena mbaineann. 5. I ndáil le stoic éisc traslimistéir nó mhórimirceacha, tabharfaidh na Páirtithe aird chuí ar mheasúnuithe eolaíocha a dhéantar ar an leibhéal réigiúnach, agus ar bhearta caomhnaithe agus bainistíochta arna nglacadh ag eagraíochtaí ábhartha réigiúnacha bainistithe iascaigh, chun cinneadh a dhéanamh maidir leis na hacmhainní a mbeidh rochtain ar fáil orthu.

6. Geallann na Páirtithe go gcuirfidh siad an Comhaontú chun feidhme i gcomhréir le hAirteagal 9 de Chomhaontú Comhpháirtíochta Cotonou, nó leis an airteagal comhfhreagrach den chomhaontú idir an tAontas Eorpach agus tíortha ACC a thiocfaidh i gcomharbas ar Chomhaontú Cotonou ar an dáta a chuirfear i bhfeidhm go sealadach é nó a thiocfaidh sé i bhfeidhm, maidir leis na gnéithe bunúsacha de chearta an duine, de phrionsabail an daonlathais agus den smacht reachta, agus maidir le gnéithe bunúsacha an dea-rialachais. 7. Geallann na Páirtithe go ndéanfaidh siad, chun a leas coiteann a dhéanamh, dlúth-idirphlé a bhunú, comhairliúchán a éascú agus a chéile a chur ar an eolas, go háirithe, faoi chur chun feidhme an bheartais earnála iascaigh agus an rialachais aigéan. 8. Rachaidh na Páirtithe i gcomhairle le chéile sula ndéanfaidh siad aon chinneadh a d’fhéadfadh difear a dhéanamh do ghníomhaíochtaí shoithí an Aontais faoin gComhaontú seo. 9. Geallann na Páirtithe go n‑áiritheoidh siad go mbeidh an Dearbhú ón Eagraíocht Idirnáisiúnta Saothair (EIS) maidir le prionsabail agus cearta bunúsacha ag an obair infheidhme go hiomlán maidir leis na maraithe uile a chlárófar ar shoithí an Aontais, go háirithe maidir le saoirse comhlachais, cómhargáil agus idirdhealú a dhíothú i ndáil le fostaíocht agus gairm bheatha. 10. Rachaidh na Páirtithe i gcomhar freisin chun meastóireachtaí ex ante, leanúnacha agus ex post a dhéanamh ar bhearta, ar chláir agus ar ghníomhaíochtaí a chuirfear chun feidhme ar bhonn an Chomhaontaithe seo. Airteagal 4 Rochtain ag soithí an Aontais ar an limistéar iascaireachta Geallann údaráis na Máratáine go ndéanfaidh siad soithí an Aontais a údarú chun dul i mbun gníomhaíochtaí iascaireachta sa limistéar iascaireachta i gcomhréir leis an gComhaontú seo. Airteagal 5 Coinníollacha maidir le gníomhaíochtaí iascaireachta a chur i gcrích agus clásal eisiachais 1. Ní fhéadfaidh soithí an Aontais dul i mbun gníomhaíochtaí iascaireachta sa limistéar iascaireachta a chumhdaítear leis an gComhaontú seo ach amháin má tá údarú iascaireachta acu arna eisiúint faoin gComhaontú seo. Toirmeasctar aon ghníomhaíocht iascaireachta lasmuigh de chreat an Chomhaontaithe seo. 2. Is do shoithí an Aontais go heisiach a eiseoidh údaráis na Máratáine údaruithe iascaireachta faoin gComhaontú seo. Tá toirmeasc ar aon údarú iascaireachta a eisiúint do shoithí an Aontais nach dtagann faoi chuimsiú an chomhaontaithe seo, go háirithe i bhfoirm údaruithe díreacha. 3. Is mar a leagtar amach sa Phrótacal agus sna hIarscríbhinní agus sna Foscríbhinní a ghabhann leis a bheidh an nós imeachta maidir le húdarú iascaireachta a fháil i leith soithigh, maidir leis na táillí is infheidhme agus an modh íocaíochta atá le húsáid ag úinéirí soithí. 4. Áiritheoidh na Páirtithe go ndéanfar na coinníollacha agus na socruithe sin a chur chun feidhme mar is cuí trí bhíthin comhar riaracháin iomchuí idir a n‑údaráis inniúla. Airteagal 6 Dlíthe agus rialacháin lena rialaítear gníomhaíochtaí iascaireachta 1. D’fhonn creat rialála le haghaidh iascaireacht inbhuanaithe a áirithiú, comhlíonfaidh soithí an Aontais a oibríonn sa limistéar iascaireachta dlíthe agus rialacháin na Máratáine lena rialaítear gníomhaíochtaí iascaireachta sa limistéar sin, mura bhforáiltear a mhalairt sa Chomhaontú seo. Tabharfaidh údaráis na Máratáine fógra d’údaráis an Aontais maidir leis na dlíthe agus na rialacháin is infheidhme tráth nach déanaí ná 1 mhí amháin sula gcuirfear an Comhaontú seo i bhfeidhm. 2. Geallann an tAontas go ndéanfaidh sé gach beart is iomchuí chun a áirithiú go gcomhlíonfaidh a chuid soithí an Comhaontú seo agus na dlíthe agus na rialacháin ar tugadh fógra fúthu, agus go gcuirfear na bearta faireacháin, rialaithe agus faireachais a bhaineann le gníomhaíochtaí iascaireachta faoin gComhaontú seo i bhfeidhm go héifeachtach. 3. Ní mór do shoithí an Aontais comhoibriú le húdaráis na Máratáine atá freagrach as faireachán, rialú agus faireachas. 4. Cuirfidh na Páirtithe a chéile ar an eolas faoi aon chinneadh ginearálta a bhféadfadh baint a bheith aige le gníomhaíochtaí shoithí an Aontais faoin gComhaontú seo. Tabharfaidh na Páirtithe fógra dá chéile roimh ré faoi aon athruithe ar a mbeartas nó ar a reachtaíocht iascaigh faoi seach a d’fhéadfadh tionchar a imirt ar ghníomhaíochtaí shoithí an Aontais faoin gComhaontú seo.

5. Aon leasuithe ar an reachtaíocht a dhéanann difear do ghníomhaíochtaí shoithí an Aontais sa limistéar iascaireachta, beidh siad in-fhorfheidhmithe i ndáil le soithí an Aontais ón 60ú lá tar éis d’údaráis an Aontais an fógra a fháil ón Máratáin, seachas cásanna eisceachtúla nach bhfuil feidhm ag an teorainn ama sin leo. Airteagal 7 Comhpháirtíocht Comhaontaíonn na Páirtithe a gcomhpháirtíocht a neartú, lena n‑áirítear i réimsí an chomhair eolaíochta, an chomhair réigiúnaigh, an chomhair idir oibreoirí eacnamaíocha, an chomhair i réimse an fhaireacháin, an rialaithe agus an fhaireachais (MCS), an chomhraic i ndáil le hiascaireacht neamhdhleathach, neamhthuairiscithe agus neamhrialáilte, agus an chomhair riaracháin lena ndírítear ar bheartas iascaigh inbhuanaithe a chur chun feidhme. Airteagal 8 Comhar eolaíoch 1. Le linn na tréimhse a chumhdaítear leis an gComhaontú seo, rachaidh na Páirtithe i gcomhar chun faireachán a dhéanamh ar staid na n‑acmhainní sa limistéar iascaireachta agus geallann siad, chun na críche sin, go dtabharfaidh siad rochtain ar na sonraí a bheidh ar fáil. Chuige sin, bunófar comhchruinniú eolaíoch, a thionólfar uair sa bhliain i ngnáthsheisiún, san Aontas agus sa Mháratáin gach re seach. 2. Ar bhonn chonclúidí an chruinnithe eolaíoch agus i bhfianaise na comhairle eolaíche is fearr dá bhfuil ar fáil, rachaidh na Páirtithe i gcomhairle lena chéile sa Chomhchoiste dá bhforáiltear in Airteagal 14 agus, i gcás inar gá agus trí chomhaontú frithpháirteach, déanfaidh siad bearta chun bainistiú inbhuanaithe acmhainní iascaigh a áirithiú. 3. Geallann na Páirtithe go rachaidh siad i gcomhairle lena chéile, go díreach nó laistigh de na heagraíochtaí idirnáisiúnta ábhartha, chun a áirithiú go ndéanfar acmhainní bitheolaíocha a bhainistiú agus a chaomhnú agus chun comhoibriú i ndáil le taighde eolaíoch sa réimse sin. Airteagal 9 Comhar réigiúnach 1. Geallann na Páirtithe go rachaidh siad i gcomhar laistigh de na heagraíochtaí réigiúnacha bainistithe iascaigh (ERBIanna) agus de na heagraíochtaí réigiúnacha iascaigh a bhfuil ballraíocht acu iontu chun caomhnú agus bainistiú inbhuanaithe acmhainní bitheolaíocha a chur chun cinn agus chun a áirithiú nach mbeidh an t‑éiceachóras muirí thíos leis mar gheall ar ghníomhaíochtaí iascaireachta. 2. Geallann na Páirtithe freisin, i gcomhthéacs chruinnithe ERBInna agus eagraíochtaí réigiúnacha iascaigh a bhfuil ballraíocht acu iontu, go rachaidh siad i gcomhairle lena chéile go rialta roimh na cruinnithe sin agus lena linn, lena n‑áirítear maidir leis an bhféidearthacht tograí comhpháirteacha a chur isteach laistigh de na heagraíochtaí sin. Airteagal 10 Comhar idir oibreoirí eacnamaíocha 1. Spreagfaidh na Páirtithe comhar eacnamaíoch, eolaíoch agus teicniúil in earnáil an iascaigh agus in earnálacha gaolmhara. Rachaidh siad i gcomhairle lena chéile chun na bearta éagsúla a d’fhéadfaí a dhéanamh chuige sin a éascú agus a chur chun cinn. 2. Geallann na Páirtithe go ndéanfaidh siad malartú faisnéise a chur chun cinn maidir le teicníochtaí agus trealamh iascaireachta, modhanna caomhnaithe agus próiseáil thionsclaíoch táirgí iascaigh. 3. Féachfaidh na Páirtithe le dálaí a chruthú a bheidh fabhrach do chaidreamh a chur chun cinn idir a bhfiontair sna réimsí teicniúla, eacnamaíocha agus tráchtála, trí chabhrú le timpeallacht a chruthú a bheidh fabhrach d’fhorbairt gnó agus infheistíochta. 4. Spreagfaidh na Páirtithe infheistíochtaí, go háirithe, chun a leas coiteann a dhéanamh, i gcomhréir leis an reachtaíocht atá i bhfeidhm. Airteagal 11

Comhar i réimse an fhaireacháin, an rialaithe agus an fhaireachais agus an chomhraic in aghaidh iascaireacht neamhdhleathach, neamhthuairiscithe agus neamhrialáilte 1. Geallann na Páirtithe go n‑oibreoidh siad i gcomhar i réimse an fhaireacháin, an rialaithe agus an fhaireachais ar ghníomhaíochtaí iascaireachta sa limistéar iascaireachta agus iascaireacht neamhdhleathach, neamhthuairiscithe agus neamhrialáilte a chomhrac d’fhonn iascaireacht inbhuanaithe a bhunú. 2. Áiritheoidh an Mháratáin go ndéanfar na forálacha rialaithe iascaigh dá bhforáiltear sa Chomhaontú seo agus sa Phrótacal a ghabhann leis a chur chun feidhme go héifeachtach. Oibreoidh soithí an Aontais i gcomhar le húdaráis na Máratáine atá freagrach as an rialú sin a dhéanamh. GEALLTANAIS AGUS OIBLEAGÁIDÍ GINEARÁLTA Airteagal 12 Comhar riaracháin Chun a áirithiú go mbeidh éifeacht le bearta chun acmhainní iascaigh a chaomhnú agus a bhainistiú, déanfaidh na Páirtithe an méid seo a leanas: –comhar riaracháin a chur ar bun d’fhonn a áirithiú go gcomhlíonfaidh soithí an Aontais forálacha an Chomhaontaithe seo; –oibriú i gcomhar chun iascaireacht neamhdhleathach a chosc agus a chomhrac, go háirithe trí fhaisnéis a mhalartú agus trí dhlúthchomhar riaracháin. Airteagal 13 Ranníocaíocht airgeadais 1. Sainítear an ranníocaíocht airgeadais sa Phrótacal agus san Iarscríbhinn agus sna Foscríbhinní a ghabhann leis. 2. Beidh an méid seo a leanas sa ranníocaíocht airgeadais dá dtagraítear i mír 1: (a) cúiteamh airgeadais arna dheonú ag an Aontas as rochtain a bheith ag soithí an Aontais ar an limistéar iascaireachta; (b) táillí a bheidh le híoc ag úinéirí shoithí an Aontais; (c) tacaíocht earnála arna deonú ag an Aontas chun beartas iascaigh inbhuanaithe a chur chun feidhme, earnáil an iascaigh agus rialachas na n‑aigéan a chur chun cinn, faoi réir clársceidealú bliantúil agus ilbhliantúil. 3. Íocfar an ranníocaíocht airgeadais arna deonú ag an Aontas i gcomhréir leis an nós imeachta a leagtar síos leis an bPrótacal. 4. Féadfaidh an Comhchoiste méid na ranníocaíochta airgeadais dá dtagraítear i mír 2(a) a athbhreithniú sna cásanna seo a leanas:

(a) go laghdaítear na deiseanna iascaireachta a dheonaítear do shoithí iascaireachta an Aontais, go háirithe chun na stoic lena mbaineann a bhainistiú, i gcás ina meastar gur gá sin chun acmhainní a chaomhnú agus a shaothrú go hinbhuanaithe ar bhonn na comhairle eolaíche is fearr atá ar fáil; nó (b) go méadaítear na deiseanna iascaireachta a dheonaítear do shoithí an Aontais, i gcás ina gcomhaontaíonn an chomhairle eolaíoch is fearr atá ar fáil go gceadaítear amhlaidh mar gheall ar staid na n‑acmhainní; (c) go ndéantar an Comhaontú a fhionraí nó a fhoirceannadh mar a fhoráiltear in Airteagail 21 nó 22 den Chomhaontú seo. 5. Maidir leis an ranníocaíocht airgeadais dá dtagraítear i mír 2(c) mar seo a leanas: (a) beidh sí ar leithligh ó na híocaíochtaí a bhaineann le costais rochtana dá dtagraítear i mír 2(a) agus (b); (b) déanfar í a chinneadh bunaithe ar na cuspóirí maidir le tacaíocht earnála a bheith á ngnóthú, agus an méid sin ag brath ar ghnóthú na gcuspóirí sin, i gcomhréir leis an bPrótacal agus leis an bpleanáil bhliantúil agus ilbhliantúil maidir lena chur chun feidhme. 6. Féadfaidh an Comhchoiste méid na ranníocaíochta airgeadais dá dtagraítear i mír 2(c) a athbhreithniú i gcás ina ndéanfar athmheasúnú ar théarmaí na tacaíochta airgeadais chun an beartas earnála a chur chun feidhme. FORÁLACHA INSTITIÚIDEACHA Airteagal 14 An Comhchoiste 1. Cuirfear Comhchoiste ar bun a bheidh comhdhéanta d’ionadaithe na bPáirtithe. Beidh sé freagrach as faireachán a dhéanamh ar chur i bhfeidhm an Chomhaontaithe seo agus féadfaidh sé an Prótacal agus na hIarscríbhinní agus na Foscríbhinní a ghabhann leis a leasú. 2. Maidir leis an gComhchoiste: (a) déanfaidh sé faireachán ar fheidhmíocht, léiriú agus feidhmiú an Chomhaontaithe seo; (b) saineoidh sé clársceidealú bliantúil agus ilbhliantúil na ranníocaíochta airgeadais dá dtagraítear in Airteagal 13(2)(c) agus déanfaidh sé meastóireacht air; (c) déanfaidh sé an t‑idirchaidreamh is gá a sholáthar maidir le hábhair leasa choitinn a bhaineann le hiascaigh; (d) gníomhóidh sé mar fhóram chun aon díospóidí de dhroim léiriú nó cur chun feidhme an Chomhaontaithe seo a réiteach go cairdiúil. 3. Féadfaidh an Comhchoiste leasuithe ar an bPrótacal agus ar na hIarscríbhinní a ghabhann leis a fhormheas maidir leis an méid seo a leanas: (a) coigeartú na ndeiseanna iascaireachta agus, dá réir sin, coigeartú na ranníocaíochta airgeadais comhfhreagraí dá dtagraítear in Airteagal 13(2)(a) agus (b); (b) na socruithe maidir le tacaíocht earnála agus, dá réir sin, maidir leis an ranníocaíocht airgeadais chomhfhreagrach dá dtagraítear in Airteagal 13(2)(c);

(c) na dálaí agus na socruithe teicniúla faoina ndéanfaidh soithí an Aontais a ngníomhaíochtaí iascaireachta; (d) aon fheidhm eile a chinneann na Páirtithe, trí chomhaontú frithpháirteach, a thabhairt di, lena n‑áirítear maidir le hiascaireacht neamhdhleathach a chomhrac, comhar riaracháin agus rialachas aigéan. 4. Tiocfaidh an Comhchoiste le chéile uair sa bhliain ar a laghad, sa Mháratáin agus san Aontas gach re seach, nó a mhéid a chomhaontóidh na Páirtithe, agus is é an Páirtí a bheidh ina óstach ar an gcruinniú a dhéanfaidh cathaoirleacht. Tionólfaidh sé cruinniú speisialta arna iarraidh sin do cheachtar Páirtí. Déanfar conclúidí chruinnithe an Chomhchoiste a thaifeadadh i miontuairiscí a shíneoidh na Páirtithe. 5. Féadfaidh an Comhchoiste cinntí a dhéanamh le malartú litreacha, i gcás inarb iomchuí. Airteagal 15 Limistéar Feidhme Beidh feidhm ag an gComhaontú seo, de pháirt amháin, maidir leis na críocha atá faoi réir an Chonartha ar an Aontas Eorpach agus, den pháirt eile, maidir le críoch na Máratáine agus leis na huiscí faoi dhlínse na Máratáine. Airteagal 16 Réiteach díospóidí Rachaidh na Páirtithe i gcomhairle lena chéile maidir le aon díospóid a bhaineann le léiriú nó feidhmiú an Chomhaontaithe seo. Airteagal 17 Stádas an Phrótacail, na nIarscríbhinní agus na bhFoscríbhinní Is cuid dhílis den Chomhaontú seo an Prótacal, na hIarscríbhinní agus na Foscríbhinní a ghabhann leis agus déanfar iad a rialú leis na forálacha críochnaitheacha seo freisin. Airteagal 18 Teangacha agus teacht i bhfeidhm Dréachtaíodh an Comhaontú seo sa Bhéarla, sa Bhulgáiris, sa Chróitis, sa Danmhairgis„ san Eastóinis, san Fhionlainnis, sa Fhraincis, sa Ghearmáinis, sa Ghréigis, san Iodáilis, sa Laitvis, sa Liotuáinis, sa Mháltais, san Ollainnis, sa Pholainnis, sa Phortaingéilis, sa Rómáinis, sa tSeicis, sa tSlóivéinis, sa tSlóvaicis, sa Spáinnis, sa tSualainnis, san Ungáiris agus san Araibis, agus comhúdarás ag an téacs i ngach ceann de na teangacha sin. Tiocfaidh sé i bhfeidhm ar an dáta a thabharfaidh na Páirtithe fógra dá chéile go bhfuil na nósanna imeachta is gá chun na críche sin curtha i gcrích acu. FORÁLACHA CRÍOCHNAITHEACHA Airteagal 19

Fad Beidh feidhm ag an gComhaontú seo go ceann 6 bliana ón dáta a thiocfaidh sé i bhfeidhm; déanfar é a athnuachan go hintuigthe, mura dtugtar fógra faoi fhoirceannadh i gcomhréir le hAirteagal 22. Airteagal 20 Cur i bhfeidhm sealadach Nuair a shíneoidh na Páirtithe an Comhaontú seo, cuirfear i bhfeidhm go sealadach é sula dtiocfaidh sé i bhfeidhm, ach amháin má chinneann ceachtar Páirtí, tráth an tsínithe, nár cheart go mbeadh feidhm shealadach ag an gComhaontú. Airteagal 21 Fionraí 1. Féadfar cur i bhfeidhm an Chomhaontaithe seo a fhionraí ar thionscnamh ceachtar de na Páirtithe nuair a bheidh ceann amháin nó níos mó de na cásanna seo a leanas i gceist: (a) imthosca, seachas feiniméin nádúrtha, a thagann chun cinn nach bhfuil neart réasúnach ag ceann de na Páirtithe orthu agus ar imthosca iad de chineál a choiscfidh gníomhaíochtaí iascaireachta sa limistéar iascaireachta; (b) go n‑éireoidh díospóid idir na Páirtithe maidir le léiriú nó cur chun feidhme an Chomhaontaithe seo; (c) go ndéanfaidh ceann de na Páirtithe sárú ar fhorálacha an Chomhaontaithe seo, go háirithe Airteagal 3(6), maidir le hurraim do chearta an duine; (d) go dtiocfaidh athrú suntasach ar an mbeartas earnála as ar lean tabhairt i gcrích an Chomhaontaithe seo, rud a spreagfadh iarraidh ó cheann de na Páirtithe é a leasú. 2. Tabharfaidh an Páirtí lena mbaineann fógra i scríbhinn don Pháirtí eile maidir le cur i bhfeidhm an Chomhaontaithe seo a fhionraí agus beidh éifeacht leis an bhfionraí 3 mhí tar éis an fógra a fháil. Nuair a sheolfar an fógra sin cuirfear tús le comhairliúchán idir na Páirtithe d’fhonn teacht ar réiteach cairdiúil ar a ndíospóid laistigh de 3 mhí. 3. I gcás nach dtiocfar ar réiteach cairdiúil ar na difríochtaí agus go ndéantar an fionraí a chur i bhfeidhm, leanfaidh na Páirtithe de bheith ag dul i gcomhairle lena chéile d’fhonn teacht ar réiteach ar a ndíospóid. A luaithe a thiocfar ar réiteach den sórt sin, atosóidh cur chun feidhme an Chomhaontaithe agus, mura gcomhaontófar a mhalairt, déanfar méid na ranníocaíochta airgeadais dá dtagraítear in Airteagal 13(2) a laghdú go comhréireach agus pro rata temporis de réir na tréimhse ar cuireadh an Comhaontú ar fionraí lena linn. Airteagal 22 Foirceannadh 1. Féadfar an Comhaontú seo a fhoirceannadh ar thionscnamh ceachtar de na Páirtithe i gceann amháin nó níos mó de na cásanna seo a leanas: (a) imthosca, seachas feiniméin nádúrtha, a thagann chun cinn nach bhfuil neart réasúnach ag ceann de na Páirtithe orthu agus ar imthosca iad de chineál a choiscfidh gníomhaíochtaí iascaireachta sa limistéar iascaireachta; (b) go dtiocfaidh laghdú ar na stoic lena mbaineann; (c) go dtiocfaidh laghdú ar úsáid na ndeiseanna iascaireachta a dheonaítear do shoithí an Aontais;

(d) gur sáraíodh na gealltanais arna ndéanamh ag na Páirtithe maidir le hiascaireacht neamhdhleathach, neamhthuairiscithe agus neamhrialáilte a chomhrac; (e) go dtiocfaidh díospóid chun cinn idir na Páirtithe maidir le léiriú nó cur chun feidhme an Chomhaontaithe seo agus nár thángthas ar réiteach cairdiúil uirthi laistigh de shé (6) mhí; (f) go mainneoidh ceann de na Páirtithe an Comhaontú seo a chomhlíonadh; (g) go dtiocfaidh athrú suntasach ar an mbeartas earnála as ar lean tabhairt i gcrích an Chomhaontaithe seo, rud a spreag iarraidh ó cheann de na Páirtithe é a leasú, ar iarraidh é nár comhlíonadh laistigh de shé (6) mhí. 2. Tabharfaidh an Páirtí lena mbaineann fógra i scríbhinn faoi fhoirceannadh an Chomhaontaithe don Pháirtí eile agus beidh éifeacht leis 6 mhí tar éis an fógra a fháil, ach amháin má chinneann na Páirtithe, trí chomhaontú frithpháirteach, síneadh a chur leis an tréimhse sin. 3. Rachaidh na Páirtithe i gcomhairle lena chéile ón tráth a thabharfar fógra faoi fhoirceannadh d’fhonn teacht ar réiteach cairdiúil ar a ndíospóid laistigh de 6 mhí. 4. Déanfar íocaíocht na ranníocaíochta airgeadais dá dtagraítear in Airteagal 13 don bhliain ina dtagann an foirceannadh i bhfeidhm a laghdú go comhréireach agus pro rata temporis. Tiocfaidh laghdú den sórt sin i gceist freisin i gcás ina ndéanfaidh ceachtar den dá Pháirtí an cur i bhfeidhm sealadach a fhoirceannadh. Airteagal 23 Athbhreithniú Comhaontaíonn na Páirtithe an Comhaontú seo a athbhreithniú chun aon athruithe ar an gcreat rialachais dlíthiúil, comhshaoil, eacnamaíoch agus sóisialta a d’fhéadfadh difear a dhéanamh do ghníomhaíochtaí iascaireachta an Aontais a chur san áireamh. Airteagal 24 Aisghairm Aisghairtear an Comhaontú Comhpháirtíochta Iascaigh idir an Comhphobal Eorpach agus Poblacht Ioslamach na Máratáine a tháinig i bhfeidhm an 8 Lúnasa 2008.



PRÓTACAL lena gcuirtear chun feidhme an Comhaontú Comhpháirtíochta maidir le hIascaigh Inbhuanaithe idir an tAontas Eorpach agus Poblacht Ioslamach na Máratáine Airteagal 1

Sainmhínithe Chun críocha an Phrótacail seo, beidh feidhm ag na sainmhínithe a leagtar síos in Airteagal 1 den Chomhaontú, seachas mar a leasaítear thíos agus arna bhforlíonadh mar a leanas: 1. ciallaíonn ‘Comhaontú Iascaigh’ an Comhaontú Comhpháirtíochta maidir le hIascaigh Inbhuanaithe idir an tAontas Eorpach agus Poblacht Ioslamach na Máratáine; 2. ciallaíonn ‘Prótacal’ an Prótacal seo lena gcuirtear an Comhaontú Iascaigh agus na hIarscríbhinní agus na Foscríbhinní a ghabhann leis chun feidhme; 3. ciallaíonn ‘tabhairt i dtír’ aon chainníocht táirgí iascaigh atá ar bord soithigh iascaireachta a dhíluchtú ar tír; 4. ciallaíonn ‘trasloingsiú’ na táirgí iascaigh go léir atá ar bord soithigh, nó aon chuid díobh, a dhíluchtú chuig soitheach eile; 5. ciallaíonn ‘breathnóir’ aon duine atá údaraithe ag údarás náisiúnta, i gcomhréir leis an Iarscríbhinn, chun gníomhaíocht iascaireachta a bhreathnú chun críocha eolaíocha; 6. ciallaíonn ‘ceadúnas iascaireachta’ údarú riaracháin arna eisiúint ag an Roinn d’úinéir an tsoithigh ar tháillí a íoc agus lena dtugtar an ceart iascaireacht a dhéanamh sa tréimhse ar deonaíodh ina leith é; 7. ciallaíonn ‘deis iascaireachta’ teidlíocht dhlíthiúil chainníochtaithe iascaireachta, arna léiriú i dtéarmaí gabhálacha agus/nó iarracht iascaireachta; 8. ciallaíonn ‘oibreoir’ duine nádúrtha nó dlítheanach a oibríonn nó a shealbhaíonn gnóthas atá ag tabhairt faoi ghníomhaíocht a bhaineann le céim ar bith de na slabhraí táirgthe, próiseála, margaíochta, dáilte agus miondíola ar tháirgí iascaigh agus dobharshaothraithe; 9. ciallaíonn ‘Toscaireacht’ Toscaireacht an Aontais Eorpaigh chuig an Máratáin; 10. ciallaíonn ‘Aireacht’ an Aireacht Iascaigh agus Geilleagair Mhuirí; 11. sainmhínítear ‘gníomhaire’ mar a shainmhínítear in Airteagal 538 de Chód Loingis Cheannaíochta Phoblacht Ioslamach na Máratáine. Airteagal 2 Cuspóir Is é is cuspóir don Phrótacal seo forálacha an Chomhaontaithe Iascaigh a chur chun feidhme trí na coinníollacha, go háirithe, maidir le rochtain a bheith ag soithí an Aontais ar limistéar iascaireachta na Máratáine, mar a shainítear in Airteagal 1(h) de, agus na forálacha maidir le cur chun feidhme na Comhpháirtíochta maidir le hIascaigh Inbhuanaithe, a leagan síos. Airteagal 3 Deiseanna iascaireachta

1. Ó dháta chur i bhfeidhm an Phrótacail seo agus maidir leis an tréimhse a shainítear in Airteagal 20, beidh na deiseanna iascaireachta a dheonaítear faoi Airteagal 5 den Chomhaontú Iascaigh mar a leagtar síos sa tábla atá ag gabháil leis an bPrótacal seo agus i gcomhréir leis na coinníollacha a mhínítear sna bileoga sonraí atá in Iarscríbhinn 1 a ghabhann leis an bPrótacal seo. 2. Beidh feidhm ag mír 1 faoi réir Airteagail 7, 10 agus 23 den Phrótacal seo. 3. Faoi Airteagal 5 den Chomhaontú Iascaigh, ní fhéadfaidh soithí an Aontais dul i mbun gníomhaíochtaí iascaireachta sa limistéar iascaireachta ach amháin má tá údarú iascaireachta acu, i bhfoirm ceadúnais iascaireachta arna eisiúint faoin bPrótacal seo agus i gcomhréir leis an Iarscríbhinn agus leis na Foscríbhinní. Airteagal 4 Iarracht fhoriomlán iascaireachta in uiscí na Máratáine agus trédhearcacht 1. Tabharfar rochtain ar acmhainní iascaigh i limistéir iascaireachta na Máratáine do chabhlaigh eachtracha sa mhéid go mbeidh barrachas ann de réir bhrí Airteagal 62 de Choinbhinsiún na Náisiún Aontaithe maidir le Dlí na Farraige agus tar éis acmhainn oibriúcháin chabhlaigh náisiúnta na Máratáine a chur san áireamh. 2. I gcomhréir le dlí na Máratáine, is é Rialtas na Máratáine a shocróidh na cuspóirí a bheidh le baint amach i dtaca le forbairt agus bainistiú inbhuanaithe agus na gabhálacha iomlána incheadaithe maidir le gach iascach, tar éis comhairle a fháil ón gcomhlacht atá freagrach as taighde aigéaneolaíochta sa Mháratáin agus ó na heagraíochtaí inniúla réigiúnacha um bainistiú iascaigh. 3. Áiritheoidh an Prótacal seo go mbeidh rochtain tosaíochta ag cabhlaigh an Aontais ar na barrachais a bheidh ar fáil i limistéar iascaireachta na Máratáine. Is ó na barrachais a bheidh ar fáil a thiocfaidh na deiseanna iascaireachta a leithdháilfear ar chabhlaigh an Aontais, amhail a leagtar amach in Airteagal 3 den Phrótacal seo, agus beidh tosaíocht acu ar dheiseanna iascaireachta a leithdháilfear ar chabhlaigh eachtracha eile a údaraítear chun iascaireacht a dhéanamh i limistéar iascaireachta na Máratáine. 4. Beidh feidhm ag na bearta teicniúla uile chun acmhainní a chaomhnú, a fhorbairt agus a bhainistiú, agus ag na socruithe airgeadais, táillí, ranníocaíocht airgeadais phoiblí agus aon chearta eile a bhfuil eisiúint údaruithe iascaireachta faoina réir, arna liostú maidir le gach iascach in Iarscríbhinn 1 a ghabhann leis an bPrótacal seo, maidir le gach cabhlach tionsclaíoch eachtrach a oibríonn i limistéir iascaireachta na Máratáine faoi choinníollacha teicniúla a bheidh cosúil leis na coinníollacha is infheidhme maidir le cabhlaigh an Aontais. 5. Geallann an Mháratáin aon chomhaontuithe poiblí nó príobháideacha lena dtugtar rochtain ar a limistéar iascaireachta do shoithí eachtracha a phoibliú, lena n‑áirítear: — na tíortha nó na heintitis eile atá rannpháirteach sa chomhaontú; — an tréimhse/na tréimhsí a chumhdaítear faoin gcomhaontú; — an líon soithí, agus na cineálacha trealaimh, a údaraítear; — na speicis nó na stoic a n‑údaraítear iascaireacht a dhéanamh orthu, agus aon teorainn ghabhála is infheidhme; — na bearta tuairiscithe, faireacháin, rialaithe agus faireachais a cheanglaítear; — cóip den chomhaontú i scríbhinn. 6. Chun críocha chur chun feidhme mhíreanna 4 agus 5 thuas, cuirfidh an Mháratáin, gach bliain, tuarascáil mhionsonraithe ar fáil don Aontas ina léireofar líon na n‑údaruithe iascaireachta a tugadh do shoithí a mbíonn bratach tríú tíortha eile ar foluain acu maidir le gach catagóir iascaireachta, méideanna comhfhreagracha na ngabhálacha a údaraítear, na méideanna iarbhír a gabhadh agus na socruithe airgeadais agus teicniúla chun rochtain ar limistéar iascaireachta na Máratáine a chur ar fáil do na soithí sin. Scrúdóidh an Comhchoiste an tuarascáil sin agus féadfar í a chur ar fáil don Chomhchoiste Eolaíoch Neamhspleách dá dtagraítear in Airteagal 9. 7. Leagtar amach an teimpléad don tuarascáil dá dtagraítear i mír 6 in Iarscríbhinn 3 a ghabhann leis an bPrótacal seo. Airteagal 5

Ranníocaíocht airgeadais A. Ranníocaíocht airgeadais le haghaidh rochtana 1. Maidir leis an tréimhse dá dtagraítear in Airteagal 20, is EUR 57 500 000 in aghaidh na bliana a bheidh sa ranníocaíocht bhliantúil airgeadais le haghaidh rochtana dá dtagraítear in Airteagal 13(a) den Chomhaontú, gan dochar do mhíreanna 4 agus 6, agus faoi réir mhír 10. 2. Le haghaidh na chéad bhliana de chur i bhfeidhm an Phrótacail, íocfaidh an tAontas an ranníocaíocht airgeadais le haghaidh rochtana ina dhá thráthchuid: (a) íocfar méid EUR 50 000 000 tráth nach déanaí ná 90 lá tar éis dháta chur i bhfeidhm sealadach an Phrótacail; (b) íocfar méid EUR 7 500 000 laistigh de 60 lá tar éis don Chomhchoiste an plean bainistíochta do speicis pheiligeacha bheaga i limistéar iascaireachta na Máratáine dá dtagraítear in Airteagal 9(9) a fhormheas. 3. Don dara bliain den chur i bhfeidhm, íocfaidh an tAontas an ranníocaíocht airgeadais dá dtagraítear i mír 1 tráth nach déanaí ná dáta comórtha chéad lá chur i bhfeidhm an Phrótacail. 4. Ón tríú bliain de chur i bhfeidhm an Phrótacail ar aghaidh, cinnfear an ranníocaíocht airgeadais le haghaidh rochtana de réir an nós imeachta dá bhforáiltear in Airteagal 7. 5. Do na blianta ina dhiaidh sin, íocfar an ranníocaíocht airgeadais le haghaidh rochtana arna cinneadh i gcomhréir le mír 4 ina hiomláine tráth nach déanaí ná dáta comórtha chéad lá chur i bhfeidhm an Phrótacail. 6. Maidir le catagóirí iascaireachta 4 agus 5 (soithí tuinníní), i gcás ina sáraíonn na gabhálacha a rinne soithí tuinníní an Aontais i limistéar iascaireachta na Máratáine an tonnáiste tagartha a leagtar síos maidir le gach ceann de na catagóirí sin i bhFoscríbhinn 2, íocfaidh an tAontas méid EUR 45 le haghaidh gach tona breise a ghabhfar, de bhreis ar an ranníocaíocht airgeadais dá dtagraítear i míreanna 1 go 3, gan dochar don táille a bheidh le híoc ag úinéirí soithí a léirítear sna bileoga sonraí ábhartha. Ní foláir, áfach, nach rachaidh an méid arna íoc ag an Aontas i leith na gabhála farasbairr sin thar mhéid is ionann agus dhá oiread an tonnáiste tagartha chomhfhreagraigh. I gcás ina mbeidh na gabhálacha a dhéanfaidh soithí an Aontais níos mó ná dhá oiread an tonnáiste tagartha chomhfhreagraigh, déanfar an méid atá dlite i ndáil leis an gcainníocht a bheidh de bhreis ar an teorainn sin a íoc an bhliain ina dhiaidh sin. 7. Tugtar na táillí is iníoctha ag úinéirí soithí in Iarscríbhinn 1 agus sna bileoga sonraí i bhFoscríbhinn 2 a ghabhann leis an bPrótacal seo. Is úinéirí soithí a íocfaidh iad i gcomhréir le forálacha ábhartha Iarscríbhinn 1 agus Fhoscríbhinn 2. 8. Is le Státchiste Poiblí Phoblacht Ioslamach na Máratáine a íocfar an ranníocaíocht airgeadais ar an rochtain dá dtagraítear sna míreanna roimhe seo. Iontrálfar i mbuiséad an Stáit í agus beidh sí faoi réir na rialacha agus na nósanna imeachta chun airgeadas poiblí na Máratáine a bhainistiú. 9. Gach bliain, tráth nach déanaí ná 3 mhí roimh an dáta ar a bhfuil an íocaíocht dlite, tabharfaidh údaráis na Máratáine fógra don Aontas maidir le sonraí na gcuntas bainc dá dtagraítear i mír 7. 10. Is iad údaráis na Máratáine amháin a bheidh freagrach as an ranníocaíocht airgeadais dá dtagraítear sna míreanna roimhe seo a úsáid. 11. Beidh feidhm ag an Airteagal seo faoi réir Airteagail 7, 9, 10, 11 agus 13 den Phrótacal seo. B. Ranníocaíocht airgeadais mar thacaíocht earnála 12. Maidir leis an tréimhse dá dtagraítear in Airteagal 20, is é seo a leanas an ranníocaíocht airgeadais iomlán a dheonóidh an tAontas mar thacaíocht earnála, amhail dá dtagraítear in Airteagal 13(2)(b) den Chomhaontú: EUR 16 500 000. Is é an Comhchoiste a chinnfidh miondealú bliantúil an mhéid sin i gcomhréir leis na nósanna imeachta a leagtar síos in Airteagal 8 agus in Iarscríbhinn 2. 13. Déanfaidh an Mháratáin agus an tAontas an ranníocaíocht airgeadais dá dtagraítear i mír 1 a leithdháileadh go comhpháirteach i gcomhréir leis na nósanna imeachta a leagtar síos in Airteagal 8 agus in Iarscríbhinn 2 a ghabhann leis an bPrótacal seo. 14. Íocfaidh an tAontas an ranníocaíocht airgeadais dá dtagraítear i mír 12 i gcomhréir leis na nósanna imeachta a leagtar síos in Airteagal 8 agus in Iarscríbhinn 2.

15. Gach bliain, tráth nach déanaí ná 3 mhí roimh an dáta ar a bhfuil an íocaíocht dlite, tabharfaidh údaráis na Máratáine fógra don Aontas faoi shonraí na gcuntas bainc dá dtagraítear in Airteagal 8(12). 16. Iontrálfar an ranníocaíocht airgeadais dá dtagraítear i mír 1 i mbuiséad an Stáit agus beidh sí faoi réir na rialacha agus na nósanna imeachta chun airgeadas poiblí na Máratáine a bhainistiú. Cuirfear prionsabail na bainistíochta fónta airgeadais san áireamh, go háirithe prionsabal na barainneachta, na héifeachtúlachta agus na héifeachtachta, agus prionsabail na trédhearcachta, na comhréireachta, an neamh-idirdhealaithe agus na córa comhionainne á n‑urramú, go háirithe. 17. Féadfaidh an Coimisiún Eorpach agus Cúirt Iniúchóirí na hEorpa iniúchadh a dhéanamh ar ghníomhaíochtaí agus ar thionscadail arna maoiniú le tacaíocht earnála agus féadfaidh an Oifig Eorpach Frith-Chalaoise iad a imscrúdú. 18. Beidh feidhm ag mír 12 den Airteagal seo faoi réir Airteagail 13, 14, 15, 21 agus 23 den Phrótacal seo. Airteagal 6 Faireachán ar ghabhálacha iomlána incheadaithe agus ar thonnáistí tagartha 1. Tugtar na gabhálacha iomlána incheadaithe (catagóirí 1, 2, 2a, 3, 6, 7 agus 8) agus na tonnáistí tagartha (catagóirí 4 agus 5) sna bileoga sonraí atá in Iarscríbhinn 1 a ghabhann leis an bPrótacal seo. Is ar bhonn na bliana féilire (1 Eanáir go 31 Nollaig na bliana i dtrácht) a chinntear iad. I gcás nach mbeidh an chéad tréimhse de chur i bhfeidhm an Phrótacail agus an tréimhse dheireanach den chur i bhfeidhm ag freagairt do bhliain féilire, déanfar na gabhálacha iomlána incheadaithe a chinneadh pro rata temporis agus cuirfear treochtaí i ndáil le dáileadh na ngabhálacha i rith na bliana san áireamh, maidir le gach catagóir iascaireachta. 2. Cé is moite de chatagóirí 4 agus 5 (catagóirí iascaireachta tuinníní), a bhfuil feidhm ag tonnáiste tagartha maidir leo, agus de na forálacha sonracha is infheidhme maidir leis an ngabháil iomlán incheadaithe i gcatagóir 6, ní bheidh na gabhálacha iomlána a dhéanfaidh soithí iascaireachta an Aontais i limistéar iascaireachta na Máratáine níos mó ná na gabhálacha iomlána incheadaithe. I gcás ina sáraítear na gabhálacha iomlána incheadaithe, déanfar na rialacha maidir le hasbhaint cuótaí atá infheidhme faoi reachtaíocht an Aontais a chur i bhfeidhm. 3. I gcomhréir le mír 2, déanfaidh an Mháratáin agus an tAontas faireachán comhpháirteach ar ghníomhaíocht shoithí iascaireachta an Aontais i limistéar iascaireachta na Máratáine chun a áirithiú go ndéanfar na gabhálacha iomlána incheadaithe dá dtagraítear thuas a bhainistiú go hiomchuí. Le linn an fhaireacháin sin, cuirfidh an Mháratáin agus an tAontas a chéile ar an eolas a luaithe a bheidh 80 % den ghabháil iomlán incheadaithe gafa, maidir leis an gcatagóir iascaireachta chomhfhreagrach, ag soithí iascaireachta an Aontais atá ag oibriú i limistéar iascaireachta na Máratáine. Cuirfidh an tAontas na Ballstáit ar an eolas dá réir. 4. A luaithe a shroichfidh na leibhéil ghabhála 80 % den ghabháil iomlán incheadaithe ábhartha, déanfaidh an Mháratáin agus an tAontas faireachán laethúil ar na gabhálacha a dhéanann soithí iascaireachta an Aontais. Cuirfidh an Mháratáin agus an tAontas a chéile ar an eolas a luaithe a bheidh an ghabháil iomlán incheadaithe ábhartha bainte amach. Cuirfidh an tAontas na Ballstáit ar an eolas dá réir d’fhonn deireadh a chur le gníomhaíochtaí iascaireachta. Airteagal 7 Deiseanna iascaireachta a choigeartú 1. Gan dochar do mhír 2, agus arna iarraidh sin do na Páirtithe, féadfaidh an Comhchoiste na deiseanna iascaireachta dá dtagraítear in Airteagal 3 den Phrótacal seo a choigeartú i gcomhréir le hAirteagal 14(3)(a) den Chomhaontú Iascaigh agus le hAirteagal 11 den Phrótacal seo, trí chomhaontú frithpháirteach agus a mhéid atá an coigeartú comhsheasmhach le hinbhuanaitheacht acmhainní sa limistéar iascaireachta. D’fhéadfadh baint a bheith ag an gcoigeartú sin le líon shoithí an Aontais, leis na spriocspeicis nó na cuótaí a leithdháiltear faoi Airteagal 3 den Phrótacal seo maidir le gach catagóir, cuirfear san áireamh ann gníomhaíochtaí iarbhír an chabhlaigh Eorpaigh sa limistéar iascaireachta agus is coigeartú ar an ranníocaíocht airgeadais chomhfhreagrach a bheidh mar thoradh air. 2. I gcomhréir le mír 1, agus tráth nach déanaí ná 6 mhí roimh dheireadh dhara bliain chur i bhfeidhm an Phrótacail, déanfaidh an Comhchoiste measúnú tosaigh ar an úsáid a dhéanann soithí an Aontais a oibríonn sa limistéar iascaireachta de na deiseanna iascaireachta. 3. Mar sin féin, tar éis coigeartú dá dtagraítear i mír 1, ní fhéadfar na deiseanna iascaireachta a mhéadú a oiread is a thabharfadh méadú cothrom le dhá oiread an chúitimh airgeadais a íocann an tAontas, dá dtagraítear in Airteagal 5(1), nó méadú níos mó ná sin. Airteagal 8 Tacaíocht earnála

1. Rannchuideoidh an tacaíocht earnála dá dtagraítear in Airteagal 13(2)(c) den Chomhaontú Iascaigh agus in Airteagal 5(2)(b) den Phrótacal seo le cur chun feidhme bheartas na hearnála iascaigh arna dhréachtadh ag Poblacht Ioslamach na Máratáine. 2. Cuideoidh an tacaíocht airgeadais sin le hiascaireacht inbhuanaithe a fhorbairt i bPoblacht Ioslamach na Máratáine, neamhspleách ar na socruithe maidir le rochtain shoithí an Aontais Eorpaigh ar limistéar iascaireachta na Máratáine. Cuideoidh sí le cur chun feidhme na straitéisí náisiúnta le haghaidh forbairt inbhuanaithe in earnáil an iascaigh agus le cosaint an chomhshaoil, na limistéar cósta agus na limistéar muirí faoi chosaint. 3. Tráth nach déanaí ná 6 mhí tar éis dháta chur i bhfeidhm an Phrótacail seo, comhaontóidh an Comhchoiste clár earnála ilbhliantúil agus rialacha mionsonraithe cur chun feidhme lena gcumhdófar an méid seo a leanas go sonrach: (a) treoirlínte bliantúla agus ilbhliantúla maidir le húsáid an mhéid a dheonaítear go sonrach mar thacaíocht earnála i gcomhréir le hAirteagal 13(5) den Chomhaontú Iascaigh; (b) na cuspóirí bliantúla agus ilbhliantúla a bheidh le baint amach chun gníomhaíochtaí iascaireachta inbhuanaithe a fhorbairt, agus aird á tabhairt ar na tosaíochtaí atá leagtha síos ag údaráis Phoblacht Ioslamach na Máratáine ina beartas earnála náisiúnta; (c) na critéir, na tuarascálacha agus na nósanna imeachta, lena n‑áirítear táscairí buiséadacha agus airgeadais agus modhanna cigireachta agus iniúchta, a úsáidfear chun na torthaí a fhaightear ar bhonn bliantúil a mheasúnú. 4. Beidh aon leasú ar na treoirlínte, na cuspóirí, na critéir agus na táscairí sin faoi réir fhormheas na bPáirtithe sa Chomhchoiste. 5. Cuirfidh údaráis Phoblacht Ioslamach na Máratáine tuarascáil bhliantúil isteach maidir leis an dul chun cinn a dhéanfar i dtionscadail a chuirfear chun feidhme i gcomhthéacs tacaíocht earnála, agus scrúdóidh an Comhchoiste an tuarascáil sin. Tugtar struchtúr na tuarascála sin in Iarscríbhinn 2. 6. Sula rachaidh an Prótacal seo in éag, cuirfidh údaráis Phoblacht Ioslamach na Máratáine tuarascáil deiridh isteach maidir le cur chun feidhme na tacaíochta earnála dá bhforáiltear faoin bPrótacal seo. 7. Leanfaidh na Páirtithe, más gá, d’fhaireachán a dhéanamh ar chur chun feidhme na tacaíochta earnála go ceann suas go dtí 6 mhí tar éis don Phrótacal seo dul in éag, dul ar fionraí nó tar éis fhoirceannadh an Phrótacail seo de réir mar a fhoráiltear ann. Mar sin féin, cuirfear san áireamh aon ghníomhaíocht nó tionscadal a bhfuil formheas faighte ón gComhchoiste ina leith roimh ré chun go bhféadfaí síneadh suas le sé (6) mhí a chur le tréimhse an fhaireacháin ar thacaíocht earnála maidir leis an ngníomhaíocht nó an tionscadal sin. 8. Cuirfear tacaíocht earnála chun feidhme le tacaíocht ó aonad comhordúcháin a bheidh freagrach as obair leantach a dhéanamh ar chinneadh an Chomhchoiste, a dtugtar a chúraimí in Iarscríbhinn 2. Féadfar bearta chun tacú le hobair an aonaid chomhordúcháin a shainaithint ar bhonn cinnidh ón gComhchoiste agus féadfar iad a mhaoiniú, i gcás inarb iomchuí, trí bhíthin leithdháileadh sonrach ón tacaíocht earnála. 9. Is le haghaidh gníomhaíochtaí agus tionscadail shonracha arna sainaithint go comhpháirteach a bheartaítear an tacaíocht airgeadais dá dtagraítear i mír 1 thuas. Cé is moite den leithdháileadh dá dtagraítear i mír 8 a bheartaítear, i gcás inarb iomchuí, le haghaidh bearta a thacaíonn leis an aonad comhordúcháin, ní fhéadfar é a úsáid chun speansais oibriúcháin na dtairbhithe a chumhdach. 10. Déanfaidh na Páirtithe plean cumarsáide agus infheictheachta a tharraingt suas i ndáil leis an gComhaontú Iascaigh. Beidh an plean faoi réir a fhormheasta ag an gcéad chruinniú den Chomhchoiste. 11. Íocfar an ranníocaíocht airgeadais le haghaidh tacaíocht earnála, dá bhforáiltear in Airteagal 13(2)(c) den Chomhaontú: (a) maidir le bliain a haon, tráth nach déanaí ná 2 mhí tar éis don Chomhchoiste an clársceidealú bliantúil agus ilbhliantúil dá bhforáiltear in Airteagal 8(3) den Phrótacal seo a fhormheas; (b) maidir leis na blianta ina dhiaidh sin, tráth nach déanaí ná 2 mhí tar éis don Chomhchoiste na torthaí a baineadh amach sa bhliain roimhe sin agus an clársceidealú bliantúil don bhliain airgeadais dar gcionn sin a fhormheas. 12. Íocfaidh an tAontas Eorpach cistí tacaíochta earnála isteach i gcuntas Státchiste Phoiblí i mBanc Ceannais na Máratáine, a aistreoidh na cistí sin a luaithe is féidir go dtí an cuntas sainchuspóirí a osclaíodh i mBanc Ceannais na Máratáine in ainm na hAireachta Iascaigh agus Geilleagair Mhuirí (MPEM) agus nach n‑úsáidfear ach chun críche tacaíocht earnála. Ar theacht i bhfeidhm don Phrótacal, cuirfidh údaráis na Máratáine sonraí an chuntais bhainc sin in iúl don Aontas Eorpach. 13. Déanfaidh an tAontas Eorpach an tacaíocht airgeadais dá dtagraítear i mír 1 a aistriú i dtráthchodanna bliantúla. Déanfar an cinneadh tráthchodanna a eisíoc ar bhonn mheasúnú an Chomhchoiste ar an leibhéal feidhmíochta, i gcomhréir le hAirteagal 7(2) agus le hAirteagal 15(1)(b) den Chomhaontú, agus faoi réir an tuarascáil bhliantúil ar dhul chun cinn dá dtagraítear i mír 5 a chur isteach agus faoi réir thionól na ceardlainne bliantúla dá dtagraítear i mír 14. Leagfar síos na socruithe praiticiúla cur chun feidhme i gcomhréir le míreanna 3 agus 4 den Airteagal seo agus le hIarscríbhinn 2 a ghabhann leis an bPrótacal seo. D’fhéadfadh an Comhchoiste, i gcás inarb iomchuí, na socruithe praiticiúla sin a leagan síos ar bhealach níos mionsonraithe, nó iad a athbhreithniú. 14. Tabharfaidh na Páirtithe cuireadh do thairbhithe na tacaíochta earnála, uair sa bhliain, páirt a ghlacadh i gceardlann ina ndéanfar na gníomhaíochtaí a mhaoinítear trí bhíthin tacaíocht earnála a chur i láthair agus a sceidealú. 15. Cé is moite den leithdháileadh dá dtagraítear i mír 8, a bheartaítear le haghaidh beart chun tacú le hobair an aonaid comhordúcháin, ní fhéadfar an tacaíocht airgeadais dá dtagraítear i mír 1 a íoc go dtí go ndéanfar na méideanna a íocann an tAontas Eorpach mar thacaíocht earnála i ndáil le 2015-2019, 2019-2020 agus 2020-2021 a aistriú go hiomlán chuig an gcuntas sainchuspóirí dá dtagraítear i mír 12 agus go dtí go ndéanfar iad a ghealladh go hiomlán i gcomhréir leis an gclársceidealú comhpháirteach ábhartha.

Airteagal 9 Comhar eolaíoch chun iascaireacht inbhuanaithe a áirithiú 1. Geallann na Páirtithe go ndéanfaidh siad iascaireacht fhreagrach a chur chun cinn i limistéar iascaireachta na Máratáine bunaithe ar phrionsabail shaothrú inbhuanaithe acmhainní iascaigh agus éiceachórais mhuirí. 2. I gcomhréir le hAirteagail 3 agus 8 den Chomhaontú, geallann na Páirtithe go ndéanfaidh siad cruinnithe eolaíocha a thionól, ar bhonn rialta nó nuair is gá, chun saincheisteanna de chineál eolaíoch a iniúchadh agus, más gá agus arna iarraidh sin don Chomhchoiste, luach gabhálacha a mheas arna ndíol a chéaduair san áit a dtugtar i dtír iad nó ar mhargaí deiridh. 3. Le linn na tréimhse a chumhdaítear leis an bPrótacal seo, rachaidh na Páirtithe i gcomhar chun faireachán a dhéanamh ar staid na n‑acmhainní agus na n‑iascach i limistéar iascaireachta na Máratáine. Chun na críche sin, tiocfaidh an Comhchoiste Eolaíoch Neamhspleách le chéile uair sa bhliain ar a laghad, sa Mháratáin agus san Aontas gach re seach. 4. Glacfaidh an Comhchoiste Eolaíoch Neamhspleách a rialacha nós imeachta le linn a chéad chruinnithe. Beidh na rialacha nós imeachta sin faoi réir fhormheas an Chomhchoiste. 5. De thoradh Airteagal 8(1) agus (3) den Chomhaontú, féadfar rannpháirtíocht sa Chomhchoiste Eolaíoch Neamhspleách a leathnú, a mhéid is gá, chun saineolaithe ó institiúidí eolaíocha na mBallstát agus ó thríú tíortha a áireamh, mar aon le breathnóirí, ionadaithe geallsealbhóirí nó ionadaithe eagraíochtaí réigiúnacha bainistithe iascaigh, amhail CECAF (an Coiste Iascaigh um an Atlantach Thoir Láir). 6. Cumhdóidh sainchúram an Chomhchoiste Eolaíoch Neamhspleách na gníomhaíochtaí seo a leanas go háirithe: (a) tuarascáil eolaíoch bhliantúil a dhéanamh ar na hiascaigh a chumhdaítear faoin bPrótacal seo agus na measúnuithe stoic iomchuí a thabhairt ar aird. Agus a thuarascáil á déanamh aige, cuirfidh an Comhchoiste Eolaíoch Neamhspleách san áireamh go hiomlán an fhaisnéis a bhaineann le gníomhaíochtaí chabhlaigh náisiúnta na Máratáine agus chabhlaigh eachtracha eile, chomh maith le haon bhearta agus aon phleananna bainistíochta arna nglacadh ag an Máratáin; (b) cláir nó gníomhaíochtaí chun feabhas a chur ar an tuiscint ar dhinimic na n‑iascach, ar staid na n‑acmhainní agus ar athruithe ar éiceachórais mhuirí a shainaithint agus a gcur chun feidhme a mholadh don Chomhchoiste; (c) ceisteanna eolaíocha a thagann chun cinn le linn an Prótacal seo a bheith á chur chun feidhme a iniúchadh agus, más gá, tar éis tarchur chuig an gComhchoiste, tuairim eolaíoch a ghlacadh faoi nós imeachta arna chomhaontú trí chomhthoil laistigh den Choiste; (d) sonraí a thiomsú agus a anailísiú i dtaca leis an iarracht iascaireachta, le gabhálacha agus le díolacháin maidir le gach deighleog de na cabhlaigh náisiúnta iascaireachta, idir chabhlaigh Aontais agus neamh-Aontais, a oibríonn i limistéar iascaireachta na Máratáine i ndáil le hacmhainní agus iascaigh a chumhdaítear faoin bPrótacal seo; (e) déanamh na suirbhéanna bliantúla stoic, lena n‑áirítear comhthurais eolaíocha, a dhearadh agus a sceidealú chun cinneadh a dhéanamh faoi na barrachais, na deiseanna iascaireachta agus na roghanna saothraithe lena ráthaítear caomhnú acmhainní agus an éiceachórais ar cuid de iad; (f) aon tuairimí eolaíocha a fhoirmliú, ar a thionscnamh féin nó mar fhreagra ar iarraidh ón gComhchoiste nó ó cheann de na Páirtithe, ar tuairimí iad a bhaineann le cuspóirí, straitéisí agus bearta bainistíochta a mheastar a bheith riachtanach le haghaidh shaothrú inbhuanaithe na stoc agus na n‑iascach a chumhdaítear faoin bPrótacal seo; (g) clár a mholadh, i gcás inarb iomchuí, sa Chomhchoiste chun athbhreithniú a dhéanamh ar na deiseanna iascaireachta i gcomhréir le hAirteagal 7 den Phrótacal seo. 7. Chun críocha mhíreanna 2, 3 agus 6 a chur chun feidhme, agus de bhreis ar fhorálacha Airteagal 4(6), cuirfidh an Mháratáin tuarascáil mhionsonraithe ar fáil don Chomhchoiste Eolaíoch Neamhspleách agus don Aontas gach bliain, ina sonrófar, maidir le gach catagóir iascaireachta, an líon soithí a bhfuil bratach na Máratáine ar foluain acu agus atá údaraithe chun iascaireacht a dhéanamh, méideanna údaraithe na ngabhálacha comhfhreagracha, na méideanna iarbhír a gabhadh agus aon fhaisnéis ábhartha maidir le bearta bainistithe iascaigh arna nglacadh agus arna gcur chun feidhme ag an Máratáin. 8. Comhlíonfaidh na soithí tuinníní na moltaí go léir arna nglacadh ag an gCoimisiún Idirnáisiúnta um Thuinníní Atlantacha a Chaomhnú (ICCAT). 9. Tráth nach déanaí ná 6 mhí tar éis dháta chur i bhfeidhm an Phrótacail, glacfaidh an Mháratáin plean bainistithe inbhuanaithe iascaigh le haghaidh speicis pheiligeacha beaga, ar plean é a bheidh infheidhme maidir leis na cabhlaigh uile a bheidh ag oibriú in uiscí na Máratáine. Tabharfar fógra don Aontas faoin bplean sin tráth nach déanaí ná 1 mhí amháin sula gcuirfear i bhfeidhm é. Féadfaidh an Comhchoiste Eolaíoch é a mheasúnú i gcás inarb iomchuí.

Airteagal 10 Iascaireacht eolaíoch, iascaireacht thaiscéalaíoch agus deiseanna iascaireachta nua 1. Iascaireacht eolaíoch 1.1. Féadfaidh an Comhchoiste turais eolaíocha a údarú chun sonraí agus faisnéis a bhailiú faoi acmhainní bitheolaíocha agus faoi éiceachórais mhuirí agus a mbeidh soithí an Aontais agus/nó soithí na Máratáine páirteach iontu ar bhonn comhairle ón gComhchoiste Eolaíoch Neamhspleách. Seolfar na turais sin faoi fhreagracht chomhpháirteach institiúidí na hEorpa agus na Máratáine um thaighde eolaíoch. 1.2. Is iad na Páirtithe i gcruinnithe den Chomhchoiste a chinnfidh na socruithe maidir le soithí an Aontais agus/nó na Máratáine a fheistiú agus a chairtfhostú le haghaidh gach turais den sórt sin. 1.3. Úsáidfear torthaí na dturas sin chun measúnuithe stoic a fheabhsú agus chun go bhféadfar bearta bainistíochta iomchuí a ghlacadh. 1.4. I gcás chatagóir 8 (ceifileapóid), d’fhéadfadh athbhreithniú ar an teorainn ghabhála agus ar bhearta caomhnaithe is infheidhme maidir le soithí an Aontais a bheith mar thoradh ar thorthaí an chláir eolaíoch agus/nó na meastóireachtaí a dhéanfar i gcomhréir le hAirteagal 9. 2. Iascaireacht thaiscéalaíoch 2.1. Sa chás go gcuirfidh soithí iascaireachta an Aontais spéis i ngníomhaíochtaí iascaireachta nach bhforáiltear dóibh in Airteagal 3, rachaidh na Páirtithe i gcomhairle lena chéile sa Chomhchoiste i dtaobh údarú a dheonú le haghaidh na ngníomhaíochtaí nua sin i gcomhréir le hAirteagal 5(2) den Chomhaontú. I gcás inarb iomchuí, tiocfaidh an Comhchoiste ar chomhaontú maidir leis na coinníollacha is infheidhme maidir leis na deiseanna iascaireachta nua sin agus, más gá, leasóidh sé an Prótacal seo agus an Iarscríbhinn a ghabhann leis seo i gcomhréir le hAirteagal 7 de seo. 2.2. Deonófar an t‑údarú iascaireachta dá dtagraítear i mír 2.1 i bhfianaise na comhairle eolaíche is fearr atá ar fáil ar an leibhéal náisiúnta agus ar an leibhéal réigiúnach agus, i gcás inarb iomchuí, ar bhonn thorthaí na dturas eolaíoch arna bhformheas ag an gComhchoiste Eolaíoch Neamhspleách. 2.3. Tar éis na gcomhairliúchán dá dtagraítear i mír 2.1, féadfaidh an Comhchoiste turais iascaireachta taiscéalaíocha a údarú i limistéar iascaireachta na Máratáine chun indéantacht theicniúil agus inmharthanacht eacnamaíoch iascach nua a thástáil. Chun na críche sin déanfaidh sé na speicis, na dálaí agus aon pharaiméadair iomchuí eile a chinneadh ar bhonn cás ar chás i gcomhréir le forálacha Chaibidil XI d’Iarscríbhinn 1 a ghabhann leis an bPrótacal seo. Déanfaidh na Páirtithe iascaireacht thaiscéalaíoch i gcomhréir leis na coinníollacha arna leagan síos ag an gComhchoiste Eolaíoch Neamhspleách. Airteagal 11 An Comhchoiste 1. De bhreis ar na freagrachtaí a tharmligtear chuig an gComhchoiste i gcomhréir le hAirteagal 14 den Chomhaontú, beidh cumhachtaí cinnteoireachta ag an gComhchoiste chun leasuithe ar an bPrótacal seo agus ar na hIarscríbhinní agus na Foscríbhinní a ghabhann leis a fhormheas, maidir leis an méid seo a leanas: (a) athbhreithniú a dhéanamh ar na deiseanna iascaireachta, i gcás inarb iomchuí, agus, dá bhrí sin, ar an ranníocaíocht airgeadais chomhfhreagrach; (b) na socruithe maidir le tacaíocht earnála dá bhforáiltear in Airteagal 8 agus in Iarscríbhinn 2; (c) na coinníollacha lena rialaítear gníomhaíochtaí iascaireachta a dhéanann soithí an Aontais. 2. Sa chás dá dtagraítear i mír 1(a) déanfar an ranníocaíocht airgeadais a choigeartú go comhréireach agus pro rata temporis. 3. Maidir le haon leasuithe ar an bPrótacal, ar na hIarscríbhinní agus ar na Foscríbhinní i gcomhréir le mír 1, beidh siad faoi réir cinnidh ón gComhchoiste. Tiocfaidh an cinneadh sin i bhfeidhm ar an dáta a thabharfaidh na Páirtithe fógra dá chéile go bhfuil na nósanna imeachta is gá chun go nglacfar é curtha i gcrích acu.

4. Comhlíonfaidh an Comhchoiste a fheidhmeanna i gcomhréir le haidhmeanna an Chomhaontaithe agus leis na rialacha ábhartha arna nglacadh ag na heagraíochtaí réigiúnacha iascaigh. 5. Comórfar an Comhchoiste den chéad uair tráth nach déanaí ná trí (3) mhí tar éis chur i bhfeidhm sealadach an Phrótacail seo. Airteagal 12 Comhar idir oibreoirí eacnamaíocha I gcomhréir leis an reachtaíocht agus leis na rialacháin a bheidh i bhfeidhm, déanfaidh na Páirtithe deiseanna teagmhála a chur chun cinn agus cuideoidh siad chun comhar idir oibreoirí eacnamaíocha a áirithiú, lena n‑áirítear maidir leis an tacaíocht earnála dá dtagraítear in Airteagal 8, sna réimsí seo a leanas: (a) Saorlimistéar Nouadhibou, nó aon limistéir eile a mheastar a bheith riachtanach, a fhorbairt; (b) limistéir mhuirí chosanta a fhorbairt (páirceanna náisiúnta Bhanc d’Arguin agus Diawling); (c) bainistiú calafoirt; (d) tionscail iascaireachta a fhorbairt ar mhaithe le bia a sholáthar do dhaoine; (e) longthógáil agus deisiú long agus monarú trealaimh agus ábhar iascaireachta; (f) malartuithe a fhorbairt chun oiliúint ghairmiúil a fheabhsú, go háirithe in earnáil an iascaigh, bainistiú iascaigh, dobharshaothrú agus iascaireacht intíre, longchlóis, agus faireachas muirí agus rialú na n‑iascach; (g) táirgí iascaigh a dhíol agus a mhargú; (h) dobharshaothrú agus an geilleagar gorm. Airteagal 13 Foirceannadh mar thoradh ar thitim ar an úsáid a bhaintear as deiseanna iascaireachta I gcás ina bhfaighfear amach go bhfuil leibhéal úsáide na ndeiseanna iascaireachta tar éis laghdú, tabharfaidh an tAontas fógra i litir don Mháratáin go bhfuil sé beartaithe aige an Prótacal a fhoirceannadh. Tiocfaidh an foirceannadh i bhfeidhm laistigh de cheithre (4) mhí tar éis an fógra a fháil. Féadfar an tAirteagal seo a ghníomhachtú i gcás nach dtagtar ar chomhaontú maidir le méid an athbhreithnithe ar na deiseanna iascaireachta agus maidir le coigeartú na ranníocaíochta airgeadais dá dtagraítear in Airteagal 7. Airteagal 14

Fionraí Féadfar cur i bhfeidhm an Phrótacail seo a fhionraí ar thionscnamh ceachtar Páirtí i gcomhréir le hAirteagal 21 den Chomhaontú Iascaigh. Airteagal 15 An ranníocaíocht airgeadais agus tacaíocht earnála a fhionraí agus a athbhreithniú 1. Féadfar an ranníocaíocht airgeadais, dá dtagraítear in Airteagal 13, a athbhreithniú nó a fhionraí má tá feidhm ag ceann amháin nó níos mó de na coinníollacha seo a leanas: (a) imthosca neamhghnácha, seachas feiniméin nádúrtha, a choisceann gníomhaíochtaí iascaireachta i limistéar iascaireachta na Máratáine; (b) athruithe suntasacha ar fhoirmliú nó ar chur chun feidhme bheartas iascaigh ceachtar de na Páirtithe ar athruithe iad a dhéanann difear d’fhorálacha an Phrótacail seo; (c) gníomhachtú na sásraí comhairliúcháin dá bhforáiltear in Airteagal 96 de Chomhaontú Cotonou, nó gníomhachtú an chomhaontaithe idir an tAontas agus tíortha ACC a thiocfaidh i gcomharbas ar Chomhaontú Cotonou ar an dáta a chuirfear i bhfeidhm go sealadach é nó a thiocfaidh sé i bhfeidhm, mar gheall ar shárú a bheith déanta ar cheann de ghnéithe fíor-riachtanacha agus bunúsacha chearta an duine a leagtar amach in Airteagal 9 den Chomhaontú sin. 2. Féadfaidh an tAontas íocaíocht na tacaíochta earnála dá bhforáiltear in Airteagal 8 den Phrótacal seo a athbhreithniú nó a fhionraí, go hiomlán nó go páirteach, i gcás ina mbeidh feidhm ag na coinníollacha a leagtar síos i mír 1(b) agus (c), mura mainnítear an tacaíocht earnála sin a chur chun feidhme nó sa chás go mbeadh na torthaí a fuarthas ar neamhréir leis an gclársceidealú, tar éis meastóireacht arna déanamh ag an gComhchoiste. 3. Tosófar ar an ranníocaíocht airgeadais dá bhforáiltear in Airteagal 5 a íoc an athuair, tar éis dul i gcomhairle leis na Páirtithe agus tar éis dóibh teacht ar chomhaontú eatarthu, a luaithe a bheidh an staid a bhí ann roimh na teagmhais dá dtagraítear i mír 1 tugtha ar ais agus/nó i gcás ina ndlíonn torthaí chur chun feidhme na tacaíochta airgeadais dá dtagraítear i mír 2 amhlaidh. Mar sin féin, ní féidir íocaíocht na tacaíochta airgeadais dá bhforáiltear in Airteagal 8 a ghníomhachtú níos mó ná sé (6) mhí tar éis don Phrótacal dul in éag. Airteagal 16 Sonraí a mhalartú go leictreonach 1. Áiritheoidh na Páirtithe go gcuirfear córais ar bun chun faireachán a dhéanamh ar an bhfaisnéis agus ar na doiciméid uile a bhaineann le bainistiú teicniúil an Phrótacail seo maidir le gníomhaíochtaí chabhlach an Aontais, amhail a leagtar amach in Iarscríbhinn 1, agus chun an fhaisnéis agus na doiciméid sin a mhalartú go leictreonach. 2. Measfar gurb ionann an leagan leictreonach de dhoiciméad agus an leagan páipéir i ngach uile bhealach. 3. Cuirfidh an Mháratáin agus an tAontas a chéile ar an eolas gan mhoill faoi aon mhífheidhmiú ar chóras leictreonach. Sa chás sin, cuirfear leagan páipéir na faisnéise agus na ndoiciméad a bhaineann le cur chun feidhme an Chomhaontaithe in ionad na faisnéise agus na ndoiciméad sin, go huathoibríoch, i gcomhréir le hIarscríbhinn 1. Airteagal 17 Rúndacht 1. Maidir le sonraí atá íogair ó thaobh na tráchtála de agus sonraí pearsanta a bhaineann le soithí an Aontais agus a ngníomhaíochtaí iascaireachta, ar sonraí iad a fuarthas i gcomhthéacs an Chomhaontaithe Iascaigh, lena n‑áirítear sonraí arna mbailiú ag breathnóirí, geallann na Páirtithe go n‑áiritheoidh siad go ndéanfar iad a phróiseáil i gcomhréir le prionsabail rúndachta agus cosanta sonraí. 2. Bainfidh na húdaráis inniúla leas as na sonraí chun an Comhaontú Iascaigh a chur chun feidhme, agus chun na críche sin amháin, agus go háirithe chun bainistíocht agus taighde eolaíoch a dhéanamh agus chun faireachán agus faireachas a dhéanamh ar iascaigh agus iad a rialú (MCS).

3. Chun a áirithiú go ndéanfar an Prótacal a chur chun feidhme go hiomchuí, déanfar catagóirí éagsúla sonraí pearsanta a phróiseáil: (a) sonraí sainaitheantais agus teagmhála; (b) gníomhaíochtaí soithigh nó gníomhaíochtaí a bhaineann le soitheach, lena shuíomh agus lena ghluaiseachtaí, lena ghníomhaíocht iascaireachta nó le gníomhaíocht dá chuid a bhaineann le hiascaireacht; (c) sonraí faoi úinéirí agus oibreoirí soithí (post nó stádas), faoi mháistrí agus baill den chriú; (d) aon fhaisnéis eile a bhaineann le hábhar an Chomhaontaithe. 4. Ní choimeádfar sonraí pearsanta níos faide ná mar is gá chun na críche ar chuici a malartaíodh iad, suas go dtí uastréimhse 10 mbliana, mura rud é go bhfuil na sonraí pearsanta riachtanach chun gníomh leantach a dhéanamh maidir le sárú, cigireacht nó imeachtaí breithiúnacha nó riaracháin. Sna cásanna sin, féadfar sonraí pearsanta a stóráil ar feadh 20 bliain. I cás ina gcoimeádtar sonraí pearsanta ar feadh tréimhse níos faide, déanfar iad a anaithnidiú. 5. Áiritheoidh na Páirtithe nach gcuirfear ar fáil go poiblí ach sonraí comhiomlánaithe a bhaineann le gníomhaíochtaí iascaireachta sa limistéar iascaireachta. 6. Is iad an Coimisiún Eorpach nó an Ballstát brataí, thar ceann an Aontais, agus an Aireacht, thar ceann na Máratáine, na húdaráis a bheidh freagrach as próiseáil sonraí. 7. Féadfaidh an Comhchoiste cosaintí agus leigheasanna dlí iomchuí a bhunú. Airteagal 18 Mainneachtain forálacha agus oibleagáidí an Phrótacail seo a chomhlíonadh I gcomhréir le forálacha an Phrótacail seo agus leis an reachtaíocht atá i bhfeidhm i limistéar iascaireachta na Máratáine, forchoimeádann údaráis na Máratáine an ceart chun pionóis a chur i bhfeidhm dá bhforáiltear san Iarscríbhinn a ghabhann leis an bPrótacal seo mura gcomhlíontar forálacha an Phrótacail seo agus oibleagáidí a éiríonn as a chur i bhfeidhm. Airteagal 19 Cur i bhfeidhm sealadach Féadfar an Prótacal seo a chur i bhfeidhm ar bhonn sealadach trí chomhaontú frithpháirteach, amhail a d’fhógraítí i malartú fógraí idir na Páirtithe, le héifeacht ón dáta a údaróidh Comhairle an Aontais Eorpaigh é a shíniú. Airteagal 20 Fad D’ainneoin Airteagal 19 den Chomhaontú, beidh feidhm ag an bPrótacal seo ar feadh tréimhse 5 bliana ón dáta a thiocfaidh sé i bhfeidhm nó, de réir mar a bheidh, ón dáta a chuirfear i bhfeidhm go sealadach é. Airteagal 21 Foirceannadh

Féadfar an Prótacal seo a fhoirceannadh ar thionscnamh ó cheachtar Páirtí i gcomhréir le hAirteagal 22 den Chomhaontú Iascaigh. Airteagal 22 Teacht i bhfeidhm Tiocfaidh an Prótacal seo i bhfeidhm ar an dáta a thabharfaidh na Páirtithe fógra dá chéile go bhfuil na nósanna imeachta is gá chun go nglacfar é curtha i gcrích acu. Airteagal 23 Athbhreithniú Féadfar an Prótacal seo a athbhreithniú ar thionscnamh ó cheachtar Páirtí i gcomhréir le hAirteagal 23 den Chomhaontú Iascaigh. Tábla na gcatagóirí iascaireachta dá dtagraítear in Airteagal 3(1) Catagóirí iascaireachta Gabhálacha iomlána incheadaithe agus tonnáistí tagartha 1. Soithí ag iascaireacht crústach seachas gliomach spíonach agus portán 5 000 thona 2. Trálaeir (gan reoiteoir) agus báid spiléar grinnill ag iascaireacht colmóirí dubha 6 000 thona 2a Reothrálaeir ag iascaireacht colmóirí dubha Colmóirí dubha: 3 500 thona Scuideanna: 1 450 thona Cudail: 600 thona 3. Soithí ag iascaireacht speiceas grinnill seachas an colmóir dubh, agus trealamh acu seachas tráil 3 000 tona 4. Báid saighneoireachta tuinníní 14 000 tona (tonnáiste tagartha) 5. Soithí tuinníní cleithe agus dorú agus báid spiléar dromchla 7 000 tona (tonnáiste tagartha) 6. Reothrálaeir iascaireachta peiligí 225 000 tona * 7. Soithí iascaireachta peiligí gan reoiteoir 15 000 tona ** 8. Ceifileapóid [p.m.] tona * Is ceadmhach méid 10 % thar an tairseach a bheith ann gan difear a dhéanamh don ranníocaíocht airgeadais a íocann an tAontas le haghaidh rochtana. ** I gcás ina mbaintear leas as na deiseanna iascaireachta sin, bainfear iad den ghabháil iomlán incheadaithe dá bhforáiltear i gcatagóir 6. Ar bhonn na comhairle eolaíche atá ar fáil, féadfaidh na Páirtithe teacht ar chomhaontú laistigh den Chomhchoiste maidir le leithdháileadh deiseanna iascaireachta do re